text:
Seinast broytt:
Viðmerking:
Námsætlan sum Word-fíla:
Námsætlanin fyri sølubúskap A
1. Samleiki
Lærugreinin sølubúskapur er ein vinnubúskaparlig lærugrein, ið tekur støði í fyritøkuni og støðu hennara á marknaðinum, har hon virkar og ynskir at virka. Kjarnin í lærugreinini fevnir um strategi, virkisætlanir, keypsatferð, marknaðargreining, málbólkar, kappingarráð og sølubúskaparliga leiðslu. Lærugreinin snýr seg um, hvussu virkir taka avgerðir viðv. marknaðarføring og sølu við atliti til nær- og fjarumhvørvi. Í lærugreinini verður støði fyrst og fremst tikið í heimliga marknaðinum og síðani altjóða marknaðinum. Næmingurin gerst tilvitaður um, hvørjar avbjóðingar og avgerðir eitt virki stendur fyri, tá tað skal vinna sær kundar á einum marknaði merktur av stórari kapping.
2. Endamál
Endamálið er, at næmingurin
- mennist og gerst førur fyri at arbeiða sjálvstøðugt og fær eina heildarfatan av sølubúskaparligum spurningum
- við at fáa innlit í sølubúskaparlig ástøði og háttaløg gerst førur fyri at lýsa, greiða frá, kanna, greina og meta um støðuna hjá einum virki og at loysa sølubúskaparligar avbjóðingar hjá virkinum
- gerst førur fyri at savna inn og greina viðkomandi tilfar, ið skapar grundarlag fyri avgerðum um sølubúskaparlig viðurskifti
- gerst førur fyri at grundgeva fyri sjónarmiðum í sambandi við sølubúskaparligar spurningar
- lærir at fata virkið sum eina heild og at taka avgerðir út frá hesum
- dugir at nýta tíðarhóskandi kunningartøkni í arbeiðinum við sølubúskaparligum spurningum
Lærugreinin skal menna førleikarnar hjá næminginum til at lýsa, greina, greiða frá og meta um sølubúskaparlig viðurskifti. Undirvísingin í Sølubúskapi eigur í stóran mun at taka støði í veruligum fyritøkum og avbjóðingum, sum hesar standa fyri. Ástøðin skal stuðla og styrkja næmingin, soleiðis at hann kann taka rættar avgerðir vegna fyritøkuna í serstøku støðu hennara og avbjóðingini. Tí er neyðugt við virkisvitjanum og øðrum, sum á annan hátt kann geva næmingunum møguleika at ogna sær kunnleika til veruliga vinnulívið. Somuleiðis hevur tað týdning, at næmingurin fær møguleika at fara í djúpdina í arbeiðinum við ávísari fyritøku og sølubúskaparligum spurningum og ikki bert ferðast á yvirflatuni. Venjing í lærugreinini skal eggja læruviljan og hugin hjá næmingunum til víðari lesna og lívslanga læring.
3. Stig og tímatal
Undirvísingin í sølubúskapi á A stigi fevnir um 125 klokkutímar og byggir á sølubúskap C og B.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til skrivliga próvtøku í kjarnaøkjunum og til munnliga próvtøku í bæði kjarnaøkjum og ískoytisøkjum.
Kjarnaøki
Kjarnaøkini í sølubúskapi á A stigi eru 13 í tali:
- Samfelagsvísindalig háttaløg
- Nær- og fjarumhvørvið hjá fyritøkuni
- Keypsatferð á brúkara og virkismarknaðinum
- Kappingarviðurskifti
- Innanhýsis viðurskifti hjá fyritøkuni, støðulýsing og strategi
- Segmentering og málbólkar
- Lóggáva
- Kappingarráðini
- Altjóðagerð og globalisering
- Val av útflutningsmarknaðum
- Mentan
- Marknaðarstrategiir
- Marknaðarførsluætlan
Samfelagsvísindalig háttaløg
Í undirvísingini verður arbeitt við ymisku háttunum, sum ein fyritøka kann brúka, tá ið hon skal savna sær vitan um marknaðin og málbólkin. Næmingurin fær í undirvísingini innlit í fyrimunir og vansar við teimum ymisku háttunum, umframt at hann lærir at taka støðu til, hvussu hann fer at ráðgeva eini fyritøku í ávísari støðu. At viðgera og tulka innsavnaðar upplýsingar og vitan er somuleiðis partur av undirvísingini. Næmingarnir læra eisini at leggja upp fyri ivasomum upplýsingarkeldum og metingarfortreytum, ið tílíkt tilfar kann vera fongt við.
Nær- og fjarumhvørvið hjá fyritøkuni
Undirvísingin gevur innlit í yvirskipaðu viðurskiftini í nærumhvørvinum og fjarumhvørvinum, ið kunnu vera avgerandi fyri søluna hjá einari fyritøku, og sum fyritøkan tí má laga seg eftir.
Ástøði og greiningaramboð verða brúkt til at greina uttanhýsisumhvørvið og út frá greiningum verður mett um, hvussu broytingar í umhvørvinum ávirka fyritøkuna. Við støði í greiningunum verður mett um, hvussu fyritøkan kann gagnnýta møguleikar og verja seg móti hóttanum í umhvørvinum.
Keypsatferð á brúkara- og virkismarknaðinum
Viðgjørd verða týðandi viðurskifti, sum viðvíkja keypsatburði og sambandinum millum keypara og seljara á brúkara- og virkismarknaðinum.
Í viðgerðini av viðurskiftum á brúkaramarknaðinum verður tørvvarði Maslows viðgjørdur saman við keyps- og nýtsluvanum. Undir hesum verða viðgjørdar keypsorsøkir, hvaðani og nær keypt verður, og hvussu nýtslan verður sett saman. Roknað verður fram til keypiorkuna. Keypiatburðurin verður greinaður við atliti at avgerðum, ið tiknar verða, tá ið keypt verður, hvør tekur avgerðir, og nær og hvussu tær verða tiknar Partur av hesum snýr seg eisini um, hvussu mótarák, árstíðarsveiggj og marknaðarsveiggj ávirka eftirspurningin.
Í viðgerini av keypsatburði og sambandinum millum keypara og seljara á virkismarknaðinum, verður keypsatburðurin greinaður við atliti at slag av keypi, luttakarum í keypstilgongdini, avgerðargongdini og valkrøvum á ídnaðar-, millumseljara- og almenna marknaðinum.
Kappingarviðurskifti
Støði verður tikið í greining av kappingarstøðuni. Í hesum sambandi skulu kappingarneytar eyðmerkjast á ymiskum stigum í mun til substitutiónsgrad, somuleiðis skulu ymisk kappingarhugtøk og kappingarsløg viðgerast. Greiningin av kappingarneytunum skal fevna um greining av einstaka kappingarneytanum, hansara styrki og við hesum eisini hansara krossgyrði, og um atburðin hjá kappingarneytunum. Harumframt skal næmingurin gera vinnugreiningar.
Innanhýsis viðurskifti hjá fyritøkuni og støðulýsing
Undirvísingin skal taka støði í lýsing og greining av innanhýsis viðurskiftum í einari fyritøku. Næmingurin lærir at lýsa hugskot og aðalmál hjá fyritøkuni og at nýta ymisk amboð til at greina innanhýsis viðurskiftini hjá fyritøkuni. Næmingurin lærir harafturat við støði í einari greining av innanhýsis og uttanhýsis viðurskiftunm hjá fyritøkuni at gera eina støðulýsing og meta um strategiskar møguleikar hjá fyritøkuni. Næmingurin lærir eisini at meta um hvørjar strategiir eru hóskandi fyri eina fyritøku, harímillum kappingarstrategiir og vakstrarstrategiir. Dømi verða tikin frá framleiðslu-, handils-, tænastu- og útflutningsfyritøkum.
Segmentering og málbólkar
Næmingurin skal læra at velja málbólk út frá segmentering av marknaðinum. Málbólkurin skal greinast við støði í viðkomandi eyðkennum, t.d. landafrøðiliga, fólkabúsetingarliga, psykografiskum viðurskiftum og atburði. Næmingurin skal gerast tilvitaður um, júst hvørji segmenteringskriterii eru røtt at brúka í teirri ávísu uppgávu, vøru ella kunda, talan er um. Somuleiðis skal næmingurin duga at meta um málbólkin, framtíðarútlit og vinningsføri, eitt nú við at nýta viðkomandi amboð og myndlar.
Lóggáva
Viðgjørdir verða lógarkarmar, ið snúgva seg um at keypa og selja vørur og tænastuveitingar, harímillum keypilógin, avtalulógin, kappingarlógin og marknaðarførslulógin.
Kappingarráðini
Kappingarráðini fevna um tey 7 p’ini, herundir vøru/tænastu (product), prís (price), skiftisrøð (place), søluráð (promotion), starvsfólk (people), tilgongdir (proces) og ítøkiligar partar av tænastuveiting (physical evidence). Í sambandi kappingarráðini verða nýtt, verður arbeitt við standardisering og differentiering. Næmingurin skal eisini arbeiða við og gera seg kunnugan við útlendskar fyritøkur.
Vøra: Hugtakið vøra verður viðgjørt. Viðgerðin fevnir um ítøkiligar og úrtøkiligar vørur, staðarbundnar og alheims kendar vørur, eins og hon fevnir um møguleikar fyri at marknaðarføra merkjavøru í mun til handilsmerki. Við støði í dømum verður dentur lagdur á økta týdningin av tænastuparametrinum. Hugtøkini skipanarútflutningur (systemeksport), turnkey-avtalur, standardir og vøruábyrgd eru partur av undirvísingini.
Prísur: Serligur dentur verður lagdur á prísin sum handlingsparametur. Ymiskar meginreglur og avmarkingar í sambandi við prísáseting eru partur av undirvísingini. Tann brotna sølurásin, prískvæmi og samanhangurin millum prís og marknaðarformar eru partar av undirvísingini. Møguleikar og treytir fyri prísdifferentiering á útflutningsmarknaðum, “transfer pricing” og mótkeyp verða somuleiðis tikin upp, eins og gjaldoyr og møguleikar fyri gjaldoyratrygging verða mettir. Herumframt skal næmingurin hava innlit í ymiskar gjaldshættir, fíggingarmøguleikar, veitingartreytir og garanti.
Arbeitt verður við marknaðarprísi, prísgerð, prísrokning, lýsingarkostnaði og lyklatølum. Í sambandi við marknaðarførsluátak skal næmingurin gera búskaparligar útrokningar fyri at tryggja, at søluráðini verða skipað á tílíkan hátt, at vinningurin verður sum mestur.
Skiftisrøð: Ymiskar skiftisrøðir verða mettar í mun til ymisk sjónarhorn, bæði við støði í Føroyum og útlandinum. Sum liður í viðgerðini av skiftisrøðini verður eisini arbeitt við flutningshættum, flutningsmiðlan og flutningstrygging við serligum denti á møguleikar og avmarkingar hjá føroyskum útflytarum.
Søluráð: Við støði í innan- og uttanvirkisviðurskiftum skal næmingurin læra at leggja til rættis og samskipa søluráðini reklamu, public relations, sales promotion, persónliga sølu, roknskaparkunning, internet, interaktivt samskifti, kreppusamskifti, nýggjastu samskiftismøguleikar. Eisini skal næmingurin evna at meta um, hvussu nýggir møguleikar kunnu taka seg upp. Dentur verður lagdur á at laga søluráðini til mentanarlig viðurskifti. Miðsavnað ella spjødd skipan av søluráðunum er partur av undirvísingini.
Metingar um, hvussu kappingarráðini verða sett saman, skulu taka støði í strategium hjá fyritøkuni. Ymiskir møguleikar verða mettir í mun til úrslit/ávirkan og kostnað. Sum liður í metingini av møguleikum verða marknaðarviðurskifti og búskaparlig viðurskifti, m.a. búskaparlig ætlan og íløgurokning viðgjørd. Í hesum sambandi skulu næmingarnir gera eina ætlan um marknaðarførslu fyri eina fyritøku og/ella vøru og/ella tænsatu, og ætlanin skal fevna um bæði marknaðarviðurskifti og búskaparlig viðurskifti.
Starvsfólk: Við støði í tænastufyritøkum, læra næmingarnir, at starvsfólkini hava ein týðandi leiklut fyri tænastuveitingina og ta uppliving, sum kundin hjá tænastufyritøkuni fær. Næmingurin lærir um týdningin av at menna, útbúgva og motivera starvsfólkini og hvønn týdning hetta hevur fyri nøgdsemi hjá bæði starvsfólkum og kundum.
Mannagongdir: Við støði í tænastufyritøkum lærir næmingurin um ymiskar managongdir, ið gera um seg, tá ið ein kundi keypir eina tænastu. Her lærir næmingurin m.a. um, hvussu kundin kann vera ein aktivur partur av tænastuveitingini. Harafturat lærir næmingurin at meta um týdningin av, at tænastufyritøkan brúkar hóskandi mannagongdir og er før fyri at veita kundunum eina einsháttaða tænastu.
Ítøkiligur partur av tænastuveiting: Við støði í tænastufyritøkum lærir næmingurin, hvussu ítøkiligi parturin av tænastuveitingini kann ávirka kundaupplivingina og hugmyndina, sum kundarnir fáa av fyritøkuni.
Altjóðagerð og globalisering
Undirvísingin gevur innlit í útflutningsorsøkir og útflutningsforðingar, ið kunnu gera seg galdandi fyri eina fyritøku. Ástøði og greiningaramboð verða brúkt til at greina altjóðagerðina, globaliseringina og vakstrarmøguleikarnar hjá einari fyritøku.
Val av útflutningsmarknaðum
Ástøði og greiningaramboð verða brúkt til at meta um, hvørjir hættir hóska best, tá ið ein fyritøka skal velja útflutningsmarknaðir. Strategiir fyri at koma inn á marknaðir skulu fevna um málbólk og kappingarstøðu. Landafrøðilig viðurskifti eru av týdningi sum segmenteringskriteriu, tá ið hugsað verður um avmarkaða tilfeingið hjá fyritøkuni. Í undirvísingini verður arbeitt við viðurskifti og myndlar, sum verða nýtt tá ið útflutningsmarknaðir verða valdir. Við støði í hesum viðurskiftum verður mett um umhvørvismun á marknaðum, og serligur dentur verður lagdur á greining av mentanarligum viðurskiftum. Í undirvísingini verður stórur dentur lagdur á innsavning og viðgerð av upplýsingum úr óbeinleiðis keldum, m.a. dátugrunnum, soleiðis at næmingarnir fáa innlit í landspartar og ávís lond, sum hava týdning fyri føroyskan útflutning. Upplýsingarnar skulu m.a. fevna um búskap, landafrøðilig og sosial viðurskifti, marknaðarviðurskifti og mentan. Næmingurin skal læra sjálvstøðugt at arbeiða við at fáa til vega, viðgera og leggja fram upplýsingar.
Mentan
Hugtakið mentan og viðurskifti, ið hava við sær mentanarligar munir verða viðgjørd. Ástøði og myndlar verða nýtt sum amboð til at systematisera greiningina av mentanarligum munum, serliga innan handils- og virkismentan.
Marknaðarførslustrategiir
Týðandi marknaðarførslu- og positioneringsstrategiir skulu viðgerast, og val av strategium verður millum annað grundað á kappingarstøðu, málbólkar og teirra tilvitsku og ta ætlaðu støðuna, sum ein fyritøka ynskir at fáa á marknaðin. Í mun til møguligar útflutningsmarknaðir verða tey viðurskifti viðgjørd, sum eru týðandi fyri, um eitt land ella eitt øki er áhugaverdur marknaður hjá einari fyritøku.
Marknaðarførsluætlan
Møguleikarnir, t.d. hvussu kappingarráðini verða sett saman, skulu metast við støði í strategium hjá fyritøkuni. Ymiskir møguleikar verða mettir í mun til úrslit/ávirkan og kostnað. Sum liður í metingini av møguleikum verða marknaðarviðurskifti og búskaparlig viðurskifti, m.a. búskaparlig ætlan og íløgurokning viðgjørd. Í hesum sambandi skulu næmingarnir gera eina ætlan um marknaðarførslu fyri eina fyritøku og/ella vøru, og ætlanin skal fevna um bæði marknaðarviðurskifti og búskaparlig viðurskifti.
Valfrítt evni
Í lærugreinini verður arbeitt við valfrítt evni, sum tekur støði annaðhvørt í sølubúskapi ella í tvørfakligum samstarvi við aðrar lærugreinar. Tilfarið, ið brúkt verður, skal hoyra undir nýggj ástøði, t.d. samskiftishættir sum eru uppi í tíðini, nýggj brúkaraástøði, nýggj rák ella viðgera kend ástøði og evni djúpari. Í verkætlanini skal næmingurin vísa, at hann evnar at loysa eina ávísa sølubúskaparliga avjóðing, sum ein fyritøka hevur. Valfrítt evni kann fevna um ískoytisøki. Næmingar velja í samráð við læraran hetta evnið, sum í vavi fevnir um uml. 10 % av tímunum.
Ískoytisøki
Fyri at røkka fakligu málunum í sølubúskapi er neyðugt, at næmingurin fær fakligt ískoytistilfar aftur at kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytistilfarið fevnir um greinar, framløgur um virkir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við fakinum sølusbúskapur.
5. Førleikamál
Í sølubúskapi eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinunum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Næmingurin skal læra
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna støðið innan sølubúskaparlig viðurskiftir, sum undirvíst verður í. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lýsa, greina, viðgera, próvføra og meta um sølubúskaparlig evni í skrivligum uppgávum, frágreiðingum og ritgerðum.
Førleikin at lesa er at skyna á, greina, tulka og gagnnýta keldur, ið eru viðkomandi fyri at lýsa og viðgera evnini í lærugreinini. Keldurnar kunnu t.d. fevna um yrkisbókmentir, greinar, tíðarrit, hagtøl, alnótina og annað skrivligt tilfar.
Førleikin at rokna snýr seg um evnini at lesa og gera hagtøl og diagramm, at samanlíkna hagtøl at gera útrokningar í sambandi við prísásetingum og kostnaðarmetingum. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandisspurningar, umframt spurningar, ið eru av sølubúskaparligum slag. Undirvísingin í sølubúskapi hevur ein týðandi lut í hesi menning.
Førleikin at nýta tøknilig amboð er í lærugreinini sølubúskapi at duga at nýta kunningartøkni, ið er ein fortreyt fyri øllum samskifti, herundir skrivligum tilfari og munnligum framløgum. At nýta talgild amboð fevnir eisini um, at leita eftir upplýsingum á alnótini, at vera keldukritiskur, at flokka og at greina upplýsingartilfar. At megna at nýta tøknilig amboð fevnir eisini um førleikarnar at gera marknaðarførslutilfar og at kenna og virða etisku reglurnar, tá ið samskift verður við kunningartøkni.
At kanna
At kanna er ein íborin førleiki. Vit kanna umhvørvið fyri at klára okkum í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin lærir so hvørt at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í yrkis- og fagurbókmentum og til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu sølubúskaparlig tiltøk og menningarvirksemi hevur verið við til at skapað samfelagið. Næmingurin skal læra, at tekstgerð er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Samfelagsvísindalig háttaløg
Næmingurin dugir
- at nýta samfelagsvísindalig háttaløg í lærugreinini sølubúskapur
- sjálvstøðugt at savna neyðugar upplýsingar, ið kunnu nýtast sum grundarlag fyri støðutakan til sølubúskaparligar spurningar
- at nýta viðkomandi kunningartøkni, tá ið marknaðarupplýsingar verða savnaðir og viðgjørdir.
Nær- og fjarumhvørvið hjá fyritøkuni
Næmingurin dugir
- at greiða frá, greina og kjakast um ítøkilig viðurskifti í nær- og fjarumhvørvinum hjá fyritøkum og meta um, hvussu broytingar í nær- og fjarumhvørvinum ávirka tillagingartørvin hjá fyritøkum, við atliti at marknaðarførslutiltøkum, ið fyritøkur kunnu nýta í teirra marknaðarførslu
- at brúka neyðuga vitan um nær- og fjarumhvørvið til at meta um, hvussu fyritøkur kunnu fremja framtíðar strategiir
Keypsatferð á brúkara- og virkismarknaðurin
Næmingurin dugir
- at greiða frá ástøði og myndlum, ið kunnu brúkast til at greina keypsatferðina á brúkara- og virkismarknaðinum
- at greina keypsatferðina á brúkara- og virkismarknaðinum
- at greiða frá, hvør munur er á keypsatburði á brúkaramarknaðinum og virkismarknaðinum og hvønn týdning hetta hevur fyri sølu og marknaðarførslu á brúkara- og virkismarknaðinum og duga at brúka hesa vitan, tá ið marknaðarførslan hjá virkinum verður løgd til rættis
Kappingarviðurskifti
Næmingurin skal duga
- at greiða frá myndlum og ástøði, ið kunnu brúkast til at greina kappingarviðurskiftini á einum marknað
- at greina og meta um kappingarstøðuna á marknaðinum og kjakast um, hvønn týdning kappingarstøðan hevur fyri strategi og positionering hjá fyritøkum
Innanhýsis viðurskifti hjá fyritøkuni, støðulýsing og strategi
Næmingurin dugir
- at greiða frá ástøði og myndlum, ið kunnu brúkast til at greina innanhýsis viðurskiftir í einum virki
- at gera eina greining av virðisketuni hjá einari fyritøku og við støði í henni meta um, hvørjar kjarnaførleikar fyritøkan hevur
- at viðgera og meta um val av kappingarstrategi og vakstrarstrategi
- við støði í greining av einari fyritøku at viðgera og meta um strategiskar møguleikar hjá fyritøkuni og hvussu fyritøkan kann fremja framtíðar strategiir
Segmentering og málbólkar
Næmingurin dugir
- at greiða frá endamálinum við at segmentera marknaðin
- at greiða frá muninum millum segmentering á brúkaramarknaðinum og virkismarknaðinum
- at fremja segmentering og meta um, hvønn ella hvørjar málbólkar virkið kann velja og hví
Lóggáva
Næmingurin dugir
- at greiða frá høvuðslutum í lóggávuni, ið viðgera handil við vørum og tænastum og evnar at ætla um lógarheimildina í ítøkiligum tiltaki.
- at meta um kunningartilfar og lýsingartilfar við støði í galdandi lógum, reglum og siðvenju í samfelagnum
Kappingarráðini
Næmingurin dugir
- at greina og taka støðu til innihaldið í kappingarráðunum, herundir vøruráðum og søluráðum (4 p'ini og 7 p'ini) og hvussu virkið kann gera nýtslu av teimum
Vøra
Næmingurin dugir
- at greiða frá vøruni sum ein partur av samlaða tilboðinum hjá einari fyritøkui
- at greiða frá serligum viðurskiftum hjá tænastufyritøkum og útflutningsfyritøkum
- at viðgera og meta um samanhangin millum vøru og val av málbólki
Prísur
Næmingurin dugir
- at greiða frá prísinum sum ein partur av samlaða tilboðnum hjá einari fyritøku
- at greiða frá serligum viðurskiftum, ið hava týdning fyri prísáseting í tænastufyritøkum og útflutningsfyritøkum
- at greina og meta um prísstrategiina fyri vørur, sum ein fyritøka selur og fyri nýggjar vørur
- at viðgera og meta um samanhangin millum prís og val av málbólki
Skiftisrøð
Næmingurin dugir
- at greiða frá skiftisrøð sum ein partur av samlaða tilboðnum hjá einari fyritøku
- at greiða frá ymiskum skiftisrøðum
- at greiða frá serligum viðurskiftum viðvíkjandi skiftisrøðum í tænastu- og útflutningsfyritøkum
- at greina og meta um strategiina fyri vali av skiftisrøð hjá einari fyritøku
- at viðgera og meta um samanhangin millum skiftisrøð og val av málbólki
Søluráð
Næmingurin dugir
- at greiða frá søluráðunum sum ein partur av samlaða tilboðinum hjá einari fyritøku
- við støði í millum annað máli, málbólki, boðskapi, vøru/upplýsingarslagi, livitíð hjá upplýsingunum/vøruni, og kostnaðarstøði, at taka støðu til innihald og boðskap, slag av boðskapi og miðlaval til kunningar/sølufremjandi samskifti, m.a. í samstarvi við lýsingafyritøku
- at meta um, og skipa boðskapin fyri eina fyritøku, hvørjir miðlar eru rættast at brúka, alt eftir, hvør málbólkurin er
- at gera eftirkanningar eftir ávíst marknaðarátak og hann skal hava kunnleika til greinginaramboð, t.d. lívsstílsgreingin og marknað-arkort, og sjálvstøðugt at duga at meta um, hvat amboð er rættast at brúka til ávíst høvið
- við støði í vitan um m.a. samfelagið, mentan og hugburð, at taka støðu til, hvussu alment kunnandi tilfar ella tilfar til limir í felagsskapum kann verða skipað
- at greiða frá serligum viðurskiftum í sambandi við altjóða marknaðarførslu
- at greina strategiina fyri vali av søluráðum hjá einari fyritøku
- at viðgera og meta um samanhangin millum søluráð og val av málbólki
Starvsfólk
Næmingurin dugir
- at meta um, hvønn týdning starvsfólkini hava fyri tænastuveitingarnar hjá einari tænastufyritøku og hvørji tiltøk kunnu setast í verk fyri at tryggja nøgd starvsfólk og kundar
Mannagongdir
Næmingurin dugir
- at greiða frá mannagongdum sum ein part av samlaða tilboðnum hjá einari tænastufyritøku
- at meta um, hvønn týdning prosessirnar hava fyri tænastufyritøkur, teirra tænastuveitingar og kundar
Ítøkiligi parturin av tænastuveitingini
Næmingurin dugir
- at greiða frá ítøkiliga partinum av tænastuveitingini sum ein part av samlaða tilboðnum hjá einari tænastufyritøku
- at meta um, hvørja ávirkan ítøkiligi parturin av tænastuveitingini hevur á kundaupplivingina og ímyndanina av tænastufyritøkuni
Altjóðagerð og globalisering
Næmingurin dugir
- at greiða frá innanhýsis viðurskiftum og útflutningsorsøkum og tí týdningi, hesi hava fyri altjóðagerðina hjá einari fyritøku
- at brúka neyðuga vitan um altjóðagerð og globalisering til at meta um, hvussu fyritøkur kunnu virka á altljóða marknaðinum
- at viðgera vakstrarmøguleikarnar hjá einari fyritøku við støði í at altjóðagerðin hjá einari fyritøku verður greinað
Val av útflutningsmarknaðum
Næmingurin dugir
- at greiða frá útflutningsorsøkum og útflutningsforðingum hjá einari fyritøku
- at greiða frá samanhanginum millum innanhýsis viðurskifti í virkinum og vali av framferðarhátti, tá ið útflutningsmarknaðir verða valdir
- at meta um, í hvønn mun ymiskir marknaðir eru áhugaverdir útflutningsmarknaðir fyri eina fyritøku
- at brúka ástøði og myndlar til at greina grundleggjandi og sermerkt marknaðarviðurskiftir á útflutningsmarknaðum og at greiða frá, hvussu tey ávirka val av parameturstrategi
Mentan
Næmingurin dugir
- at greiða frá ástøði um mentan
- at brúka ástøði um mentan til at greina mentunarlig viðurskiftir í einum landi
- at kjakast um mentunarlig viðurskiftir, ið hava týdning fyri vali av strategi
Marknaðarførslustrategiir
Næmingurin dugir
- at viðgera týðandi marknaðarførslu- og positioneringsstrategiir og at velja strategi grundaða á m.a. greining av kappingarviðurskiftum, málbólkar og teirra tilvitsku og ætlaðu støðuna, sum ein fyritøka ynskir at fáa á marknaðinum. Í mun til møguligir útflutningsmarknaðir skulu tey viðurskifti viðgerast, sum eru týðandi fyri, um eitt land ella eitt øki er áhugaverdur marknaður hjá einari fyritøku.
Marknaðarførsluætlan
Næmingurin dugir
- at greiða frá endamálinum við einari marknaðarførsluætlan
- at gera eina marknaðarførsluætlan
- at viðgera spurningin hvørt ein marknaðarførsluætlan er veruleikakend og meta um kostnaðin á marknaðarførsluátøkum í mun til økta søluinntøku, so at sum mest fæst burtur úr nýtslu av søluráðunum
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Próvtøkuhættir
Hildin verður ein kravd skrivlig próvtøka og ein munnlig próvtøka við lutakasti.
Skrivliga próvtøkan
Skrivliga próvtøkan varir 5 tímar. Próvtakararin fær eitt ella fleiri stakdømi (cases) at loysa, við spurningum, ið fevna um kjarnaevni í lærugreinini.
Í dømingini verður dentur lagdur á, at próvtakarin dugir at nýta fakligu amboðini rætt í viðgerðini av stakdømunum, og at góður samanhangur er millum teir sølubúskaparligu tættirnar, ið verða lýstir í avrikinum, og at svørini eru væl og greitt skipaði.
Til próvtøkuna er loyvt próvtakaranum at hava allar hjálparmiðlar við, ið hava verið nýttir í undirvísingini.
Munnlig próvtøka
Til ber at velja ímillum tveir próvtøkuhættir til munnligu próvtøkuna. Skúlin tekur avgerð um, hvør próvtøkuháttur verður nýttur til munnliga próvtøku. Sami próvtøkuháttur verður nýttur fyri allan flokkin ella valbólkin.
Skúlin velur ein av hesum próvtøkuháttunum:
Próvtøkuháttur A
Munnlig próvtøka við støði í ókendum veruleikakendum teksti á 2-3 síður við uml. 4 próvtøkuspurningum. Próvhoyringin varar uml. 30 minuttir, íroknað próvdøming. Fyrireikingartíðin er uml. 60 min. íroknað útflíggjan av tilfari og vegleiðing.
Uppgávuspurningarnir verða settir við støði í evnum, økjum o.t. frá bæði kjarnutilfarinum og ískoytistilfarinum. Próvhoyringin er ein faklig samrøða millum próvtakara og próvhoyrara, og tekur samrøðan støði í framløgu próvtakarans av tilfari og próvtøkuspurningum, sum próvtakarin hevur arbeitt við í fyrireikingartíðini. Sama próvtøkutilfar kann í mesta lagi verða nýtt tríggjar ferði í sama próvtøkubólki.
Próvtøkutilfar og próvtøkuspruningar verða send próvdómaranum til góðkenningar í seinasta lagi 5 dagar, áðrenn próvtøkan verður.
Próvtøkuháttur B
Munnlig próvtøka partvís við støði í einari próvtøkuverkætlan og partvís við støði í ókendum veruleikakendum teksti á 1-2 síður við uml. 3 próvtøkuspurningum. Próvhoyringin varir uml. 30 minuttir, íroknað próvdøming. Fyrireikingartíðin er uml. 30 min. íroknað útflýggjan av tilfari og vegleiðing.
Próvtøkan er tvíbýtt.
Í fyrsta parti leggur próvtakarin fram arbeiði, ið er gjørt í sambandi við verkætlanina, og próvhoyrarin spyr inn til verkætlanina.
Næmingurin hevur frammanundan arbeitt við einari verkætlan í bólki, har næmingar vísa í verki, at teir eru førir fyri at loysa eina ávísa sølubúskaparliga avbjóðing fyri fyritøkua. Næmingarnir lata inn skrivliga uppgávu á uml. 5 síður hvør næmingur.
Kunningartøkni er ein natúrligur táttur í hesum arbeiði. Lærarin ger nærri reglur fyri verkætlanina. Tað er tó av týdningi, at verkætlanin gevur næmingunum møguleika at prógva sín førleika at loysa sølubúskaparligar spurningar.
Seinni partur tekur støði í ókenda tekstinum við tilhoyrandi próvtøkuspurningum og er ein faklig samtala millum próvtakara og próvhoyrara.
Próvtøkutíðin verður býtt sundur javnt millum fyrsta og seinna part av próvtøkuni.
Sama próvtøkutilfar kann í mesta lagi verða nýtt tríggjar ferði í sama próvtøkubólki.
Próvtøkutilfar og próvtøkuspurningar verða send próvdómaranum til góðkenningar í seinasta lagi 5 dagar undan próvtøku.
Neyðugir hjálparmiðlar í sambandi við framløgu av verkætlanini skulu verða til taks.
Dømingargrundarlag
Skrivlig próvtøka
Í dømingini verður dentur lagdur á, í hvønn mun próvtakarin lýkur førleikamálini, sum eru sett í lærugreinini.
Dentur verður lagdur á, at próvtakarin
- sýnir fakligt yvirlit
- dugir at nýta faklig ástøði og fakligt háttalag
- dugir at lýsa, greina og meta um sølubúskaparlig evni
- dugir at orða seg neyvt fakliga
- dugir at grundgeva fyri sínum sjónarmiðum
- dugir at skipa tað fakliga tilfarið
Givið verður eitt próvtal við støði í einari heildarmeting av samlaða avriki próvtakarans.
Munnlig próvtøka
Próvtøkuháttur A tekur støði í ókendum tilfari, og her verður próvtakarin próvhoyrdur í ókenda tilfarinum.
Próvtøkuháttur B tekur partvís støði í einari próvtøkuverkætlan og partvís í ókendum tilfari, og her verður próvtakarin próvhoyrdur bæði í próvtøkuverkætlanini og ókenda tilfarinum.
Ókenda tilfarið skal verða valt soleiðis, at tað kann knýtast at evnum, kjarnuøkjum og ískoytisøkjum, sum arbeitt hevur verið við í undirvísingini. Tilfarið, ið er grundarlag fyri próvtøkuni, skal í sínari heild síggja til, at øll faklig mál í lærugreinini eru umboðaði.
Próvtakarin skal við støði í fakligari tilgongd og støðisførleikunum sýna evni sjálvstøðugt at leggja fram og viðgera tilfar við støði í próvtøkuspurningunum.
Dentur verður lagdur á, at próvtakarin
- sýnir fakligt yvirlit
- dugir at nýta faklig ástøði og fakligt háttalag
- dugir at lýsa, greina og meta um sølubúskaparlig evni
- dugir at orða seg neyvt fakliga
- dugir at grundgeva fyri sínum sjónarmiðum
- dugir at skipa tað fakliga tilfarið
Givið verður eitt próvtal við støði í einari heildarmeting av samlaða avriki próvtakarans.
Próvtalslýsingar
Skrivligt A-stig
Munnligt A-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Sølubúskaparligir spurningar verða viðgjørdir út frá einum heidarsjónarmiði við denti á at nýta ástøði í einum samanhangi. Dentur verður lagdur á at arbeiða við hugsaðum dømum, sonevndum case.
Umframt at menna fakliga førleikan, skal undirvísingin vera við til at eggja til fakligt forvitni og stimbra hugin at læra meira um sølubúskaparlig viðurskifti.
Harafturat skal undirvísingin menna førleikan at ogna sær viðkomandi vitan, at granska, at seta sær mál, at arbeiða sjálvstøðugt og í bólki, at arbeiða miðvíst og tíðaravmarkað, at samhugsa og brúka vitan í nýggjum høpi, at hugsa nýtt og verkseta, at hugsa djúpari og breiðari um áviís evni umframt at taka á seg ábyrgd fyri egnari læring.
Arbeitt verður við sølubúskaparligum spurningum á einstaklingsstigi, í virkishøpi og vinnugreinahøpi. Undirvísingin fevnir um greiningar og nýtslu av grundleggjandi fakligum háttalagi, ástøði og myndlum í arbeiðinum við veruligum fyritøkum ella veruleikakendum spurningum.
Arbeiðshættir
Undirvísingin verður løgd til rættis, so at talan verður um stigvøkstur í undirvísingini og fjøltáttaða nýtslu av arbeiðsháttum.
Undirvísingin verður løgd til rættis við skiftandi arbeiðsháttum, so at næmingarnir hava høvi at arbeiða sjálvstøðugt og í bólki. Teir ymisku arbeiðshættirnir skulu vera við til at gera næmingarnar førar fyri at greina og meta um sølubúskaparligar spurningar.
Undirvísingin tekur støði í viðkomandi og veruligum ella veruleikakendum fyritøkum og dømum, har dentur verður lagdur á at arbeiða við verkætlan, har næmingurin fær høvi at nágreina kjarnuøki og fara í dýpdina við teimum. Næmingarnir vitja virkir og gestalærarar vitja á skúlanum.
Undirvísingin verður løgd til rættis, so at arbeitt verður við minst einari samanhangandi undirvísingargongd, ið tekur støði í einari fyritøku. Í hesari undirvísingargongdini arbeiða næmingarnir sjálvstøðugt við sølubúskaparligum upplýsingum um fyritøkuna og við støði í teimum upplýsingum, teir útvega sær, og gera sjálvir uppgávuorðingar.
Skrivliga arbeiðið verður lagt til rættis, so at stigvøkstur og samanhangur er við skrivliga arbeiðið í øðrum lærugreinum. Arbeitt verður við stigvøkstri bæði viðvíkjandi innihaldi og vavi.
Skrivliga arbeiðið fevnir um einar 5 einstaklingauppgávur, sum lærarin rættar og ger viðmerkingar til, og eina próvtøkuverkætlan, ið er ein bólkauppgáva. Skrivliga arbeiðið eigur at vera eitt nátúrligt framhald av dagliga arbeiðinum við evnunum, og skal hjálpa næmingunum at fáa eina djúpari fatan av høvuðsspurningunum í lærugreinini. Processkriving, tvørgreinaligt samstarv og bólkaarbeiði eiga at vera ein nátúrligur partur av skrivliga táttinum í undirvísingini í Sølubúskapi A. Seinnu lestrarhálvu verður farið undir próvtøkuverkætlanina, sum skal taka støði í eini veruligari fyritøku/stovni og í vavi verða í minsta lagi 5 normalsíður fyri hvønn næming.
Uppskot til ískoytisevni
Kjarnaøkið er ikki nóg mikið hjá næmingunum til at røkka fakligu málunum. Tí verður eyka tilfar valt, so at hetta saman við kjarnatilfarinum hjálpir næmingunum betur at røkka teimum fakligu málunum. Eyka tilfarið fevnir um nýtt sølubúskaparligt tilfar og ástøði, ið kunnu verða við til at nágreina og seta kjarnaøkini í frásjón.
Ískoytisøkið í sølubúskapi A fevnir um umleið 20% av undirvísingini og í valinum av tilfari til ískoytisøki kann dentur leggjast á
- Ískoytisøki til sølubúskapur A við atliti at altjóða viðurskiftum og strategiskari menning
- ella
- Ískoytisøki til sølubúskapur A við atliti at marknaðarførslu og miðlum
A. Ískoytisøki til sølubúskap A við atliti at altjóða viðurskiftum og strategiskari menning
Sølubúskapur A við atlitil at altjóða viðurskiftum og strategiskari menning kann fevna um hesi ískoytisøki:
- Greining av marknaðarviðurskiftum og áhugaverdum útflutningsøkjum
- Altjóða distributión
- Standardisering og differentiering av kappingarráðunum
Greining av marknaðarviðurskiftum og áhugaverdum útflutningsøkjum
Marknaðarviðurskiftini í áhugaverdum útflutningsøkjum verða viðgjørd og útflutningsmøguleikarnir verða kannaðir.
Altjóða distributión
Við at greina distributiónsviðurskiftir fáa útflutningsvirkir eitt betri avgerðargrundarlag, tá ið distributiónshættir skulu veljast. Hugtøk, ið verða viðgjørd, eru m.a. óbeinleiðis og beinleiðis útflutningur, avtaluskipanir so sum licenseframleiðsla og franchising og beinleiðis íløgur í joint venture ella egna framleiðslu.
Standardisering og differentiering av kappingarráðunum
Viðurskifti, ið ávirka brúk av kappingarráðunum, eru m.a. religión, tørvsfatan, mentan, mál, teknisk krøv og lógir. Tá ið virkir skulu velja ímillum standardisering ella differentiering av kappingarráðunum, verður støði m.a. tikið í internationaliseringsgrad hjá virkinum, segment, keypsatferð og vøruslagi.
B. Ískoytisøki til sølubúskap A við atliti at marknaðarførslu og miðlum
Sølubúskapur A við atliti at marknaðarførslu og miðlum kann fevna um hesi ískoytisøki:
- Boðskapur og endamál
- Formur
- Málbólkur og samskifti
- Greining av samskiftisherferðum
- Miðlakanning og miðlaval
- Samskiftismyndlar og samskifti
Boðskapur og endamál
Næmingurin skal læra at meta um, hvørji viðurskifti eru av týdningi, tá fyritøka skal samskifta við málbólkin hjá sær. Næmingurin skal læra um ymsu samskiftismálini ,sum fyritøkan má vera tilvitað um, hvørja ávirkan samskiftismálini hava á boðskap og miðlaval. Næminguirn vil í undirvísingini fáa hollan kunnleika til, hvussu ein fyritøka kann skipa sín boðskap við at fáa innlæring í ymsar myndlar og ástøðir, e.n. eginleikar - fyrimunir - úrtøka, AIDA, manipulativt/informativt samskifti, sálarfrøði o.s.fr.
Formur
Næmingurin skal læra at gera ráðskitsu av lýsingar-/ samskiftisátaki . Í hesum sambandi skal næmingurin skal duga at nýta hóskandi ástøði um bygnað og sniðgeving av sølufremajandi tilfari.
Málbólkur og samskifti
Næmingurin skal duga at meta um, hvørjir miðlar eru rættast at brúka, alt eftir hvør málbólkurin er. T.v.s. at miðlavanar og málbólkaeyðkenni er ein týðandi partur.
Greining av samskiftisherferðum
Fyri at gera lýsingar ella annað kunnandi tilfar skal næmingurin læra at eftirkanna ymisk viðurskifti á markaðinum, sum kunnu ávirka sølu- og kunnigarherferðir. Í hesum sambandi skal næmingurin læra at arbeiða við greiningaramboðum, eitt nú lívsstílsgreiningum, málbólkaindeks og marknaðarkorti.
Miðlakanning og miðlaval
Næmingurin skal ogna sær hollan kunnleika um ymisk sløg av miðlum, og hvussu eitt lýsingarátak kann nýta ymsar fjølmiðlar fyri at at náa ein ávísan málbólk. Næmingurin lærir at velja miðlar út frá vitan um
- endamálið við átakinum
- boðskapin handan átakið
- slag av marknaði
- eginleikar og fatanir hjá lesara, síggjara ella lurtara
- upplag
- útgávutíttleika
- ritstjórnarligt innihald
- tøkniliga góðsku
- prís
- útsjónd
- útbreiðslu og hvussu væl miðilin fevnir um málbólkin
- umdømi
- kontaktprís fyri hvønn málbólk
Næmingurin skal harumframt læra at nýta tíðarhóskandi miðlar, og í hesum sambandi skal hann hava kunnleika til margmiðlasnið.
Samskiftismyndlar og samskifti
Undirvísingin fevnir um fjølsamskifti, t.d. lýsingar, sum eru gjørdar til brúkara og virkismarknað, samband við almenningin (public relations), alment samskifti og innanhýsis samskifti. Eisini skal næmingurin ogna sær vitan um, hvussu samstarvið er við lýsingafyritøkur, tá ið marknaðarførslu- og kunnigarátøk skulu leggjast til rættis og fremjast.
Næmingurin skal ogna sær vitan um ymiskar samskiftismyndlar og arbeiðshættir í hesum høpi, harímillum
- Staðfesting av málbólki
- Málini, fyritøkan ynskir at røkka við átakinum
- Innihald og snið á boðskapi
- Miðlaval
- Tíðarætlan
- Fíggjarætlan
- Eftirmeting av átakinum


c: text/html

text:
Isaac Bashevis Singer
1902-1991
Isaac Bashevis Singer var amerikanskur rithøvundur, føddur í Polen og ein av leiðandi rithøvundunum innan jiddiskan skaldskap.
Familjan búði í Warshava, men mátti flyta til heimbygdina hjá mammuni í 1917 orsakað av tí, ið fór fram undir fyrra veraldarbardaga.
Í 1923 flutti Singer aftur til Warshava og fór at arbeiða á einum bókmentaligum tíðarriti har.
Í 1935 fór hann til USA fyri at sleppa undan vaksandi fasismuni í Polen.
Singer gav út einar 18 skaldsøgur, 14 barnabøkur, ritroyndir og greinar, men er serliga kendur sum stuttsøguhøvundur.
Útgávur:
2002 Jachid og Jechidah í Tað nýggja Atlantis
Ummæli/umrøða:
Joseph Epstein: What Yiddish Says. The Weekly Standard 10/25/2004
Heiður:
1978 Nobel heiðursløn

robotstxt: allowed

filter: keep


text:
Mp3 av hesum sanginum er at finna her.
(Sangurin hjá Kristianni byrjar at spæla)
Kristian? Hvat feilar? Hvat er rólogt?
(Veeeeeeeeeeee-)
Kristian?
(-eeeeeee-)
YO!
Sketch: Hvat Fanin?!
(ljóð av plátu ið verður tikin av ógvusliga)
Gulli: Heini, slappa av.
(ljóð av onkrum sum brotnar)
Gulli: Ikki bróta alt ísundur fyri tað.
Vend!
Sketch: For Helviti gev mær eina mikrofon!
Gulli: Tað er í ordan, men so skalt tú eisini slappa av.
Vend!(x9)
Vend! Tað burdi veri forboðið at rappa á val
Vend! Um Kristian bara hevði sagt tað væl
Vend! “Her må henda okkurt!” Halt kjaft tít græl
í hasi forbrendu nevndini og “Vend!” so vendini
Vend! Tað burdi veri forboðið at rappa á val
Vend! Um Kristian bara hevði sagt tað val
Vend! Men hansara lagna skal batna og hann tagna um vit ikki lyriskt
kappa skallan av! (Gulli: Heini góði slappa av…)
nú upp til valið sær man mangt og hvat helviti
er hettar eg hoyri á alnótini her á telduni??
Kristian Magnussen fortelur mær at vendur skal í?
eg vildi heldur havt frí frá valsendings-kjaftarí
óhóskandi propaganda sum blívur øst á okkar’ land tá
Javnaðarflokkurin vil hava atkvøður østar millum manna
køstar sum ikki vita hvørjum beini teir skulu stand’ á
komi nú tit! Royni nú at rappa!
lat meg síggja tykkum kopiera Kára Kool aftur!
tit eru meir splittaðir enn ein og hvør mulattur
so tað er klárt at tit mugu brúka bílig knep
at fáa fólk at atkvøða Javnaðarflokkurin er jú staðstøða
tað næsta verður væl at tit fara AT kvøða
eg læs um tykkum Hvat er hetta fyri fjandans virði?
tit vita ikki eingongd hvat ólukkan tit sjálvi standa fyri
X við lista K lat okkum nú standa handan Kollafirðin!
Niðurlag
og by the way nú eg allíkavæl eri í gongd
valið er av Jóhan er vekk og tann føroyska verðin er flongd
og mín pera er strongd av at royna at skilja
hví politikarar halda seg gera okkum ein beina at dylja
informatiónir teir goyma við vilja meðan teir brúka seg
og Óli vil revsa sjónvarpið fyri at avdúka her?
velja hann? Hví ikki bara fáa Sadam flognan inn nú og her?
tí tað er hvat eitt slit av slíkum súðum er
eitt reint diktatur tit eru forútsigiligir sum eitt slitfast ur
á tinginum? Teir hava ikki landsoperatións-hilling har
álop á muslimar og diskriminatións-gyklingar
Miðflokkurin, tit eru bara religiónsvillingar!
og Kristian eg tosaði við teg og við hasi timingini hevur tú rætt
men eg vil skíta á um hetta verður stórt so leingi tað er sagt
so nú veist tú hvar mítt X fer og góði vend
yo eg og Equinox eru Tjóðveldismenn…
Niðurlag
hehe ok…
Og forrestin; hvis man fær ov nógvar C-vitaminir blívur man fullur av piss mann…
Tað forklárar alt nokkso flott, ha? Hehe eg vildi gjarna sæð Kristian
givið mær ein frammaná ella ein uppercut haha
Vend!


text:
►Special Agreement – Enginemen on Small Vessels in the Offshore Industry (Guard and Chase Vessels) 2017
Afturat hesum kemur frítíðarløn sambært løgtingslóg um frítíð við løn nr. 30 frá 7. apríl 1986 við seinni broytingum. Reiðaríðið heldur útreiðslur av kosti umborð. Omanfyri nevndu hýrur hækka við sama % stigi sum lønartalvan.
Stk. 2. Reiðaríið flytir vegna manningina frá 1. mars 2009 5% til eina av báðum pørtum góðkenda eftirlønarskipan. Henda skipan er sjálvboðin fyri menn, sum eru fyltir 55 ár, ella eru tilknýttir reiðarínum styttri enn 2 mánaðir.
Stk. 3. Maskinmeistarar á skipum fevndum av hesum sersáttmála, ið eru settir í fast starv hjá reiðaríið, eru fevndir av felagsreglunum í høvuðssáttmálanum.
Stk. 1. Útmynstringin er í mesta lagi 6 vikur umborð, og 4 dagar til ferðing samanlagt báðar vegir. Um silgt verður uttanfyri Norðurevropa er útmynstringin tó í mesta lagi 8 vikur umborð, og 4 dagar til ferðing samanlagt báðar vegir.
Stk. 2. Um fari verður út um ávikavist 6 og 8 vikur umborð verður goldin ein upphædd svarandi til 25% av daglønini fyri hvønn dagin. Um fari verður 14 dagar út um ávíkavist 6 og 8 vikur, verður goldin ein upphædd svarandi til 50% av daglønini fyri hvønn dagin. Hetta er tó ikki galdandi um motorpassari ynskjur at vera longur umborð.
§4 Mynstring og uppsøgn
Stk 1. Hýringin er galdandi fyri ein túr í senn, frá maður fer heimanífrá til hann er heima aftur.
Stk 2. Um reiðaríið ynskir at fáa mann við aftur, skal hann boða frá hesum innan 7 dagar eftir at túrur er av.
Stk 3. Hevur maður lova seg við skipi, og vil hann geva avboð, so skal hetta gerast í seinasta lagi 3 dagar áðrenn farið verður. Halda partarnir ikki skyldu sína smb. hesi grein til at geva avboð rættstundis, so skal reiðari, sum er ov seinur at geva avboð, rinda eina samsýning, sum svarar til 50% av dagløni í 2 mánaðir.
Stk. 4. Maður sum gevur avboð ov seint skal rinda reiðarínum í samsýning upphædd, ið svarar til 15 ferðir daglønina, hetta er tó treytað av, at maður minst 10 dagar áðrenn farið verður, fær boð um nær farið verður..
§5 Bjarging
Um reiðaríið við sáttmála hevur frásagt sær rætt til bjargingarløn, hava skipari og stýrimenn ikki rætt til bjargingarløn.
§6 Gildi
Hesin sáttmálin kemur í gildi tann 1. mars 2017, og kann sigast upp frá báðum pørtum við 3 mánaða varningi, fyrstu ferð til 1. mars 2019.


text:
Orð og lag: Øssur Berghamar
1. Sólgyltu ungdómsár – tú gjørdist vinur vár.
Tú komst inn í várt lív og gjørdi alt nýtt,
tókst okkum tætt at tær – aldri tín hond var fjar.
Og av hjarta og sál vit syngja frítt.
Niðurlag: Vit siga tær takk, góði Gud, fyri títt trúfesti,
ta náði, sum tú hevur veitt okkum í Kristusi.
Ta verju, tín hond hevur veitt,
okkum borið, okkum leitt,
og í tær vit eru eitt –
vit siga tær takk!
2. Takk fyri krossins stríð, takk fyri farnu tíð,
at tín hond okkum helt, tó trúgvin var veik.
Tá ið vár fótur gleið – vit komu burt av leið,
tú vart trúgvur og aldri okkum sveik.
3. Fram halda vit við tær – takk, at tú ert so nær,
okkum fylgir um tind og grønan dal.
Rødd tín, hon vísir veg – ein dag vit síggja teg
í tí dýrd, sum í Himli verða skal.


text:
- Tíðindi, mentan og ítróttur
Sambandsflokkurin atkvøður ikki fyri hjúnabandslóg
Tak niður
Sambandsflokkurin fer ikki at atkvøða fyri uppskotinum um hjúnabandslógina, sum støðan er nú.
Tað sigur formaðurin í flokkinum, Bárður á Steig Nielsen.
Í Løgtinginum eru tey ósamd, um uppskotið, sum er í Trivnaðarnevndini, lóggevur inn um kirkjugátt.
Í Sambandsflokkinum eru tey ikki í iva um, at verandi uppskot lóggevur inn um kirkjugátt, og tað fer Sambandsflokkurin ikki at taka undir við, sigur Bárður Nielsen.


text:
Árni Gregersen, ting.fo 09.06.2018 (10:09)
Framsókn hevur landsfund í dag
Sitandi samgonga hevur skjótt trý ár á baki. Tað vil siga, at vit fáa løgtingsval í seinasta lagi 1. september næsta ár.
Hesin veruleikin ger, at flokkarnir í samgonguni meira ella minni gera støðuna upp og eftirmeta, hvussu samstarvið hevur gingið seinastu trý árini og hvat er komið burturúr.
Í dag er tað so Framsókn, sum hevur landsfund í Østrøm í Havn. Formaður floksins, Poul Michelsen, landsstýrismaður, fer atgeva frágreiðing um tað, sum er farið fram seinastu árini og serliga tað sum er hent síðani seinasta landsfund.
Á fundinum fyrrapartin verða eisini tey formellu felagsviðurskiftini avgreidd, meðan seinnaparturin verður brúktur til fyrilestrar og kjak
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Um ársskiftið yvirtók Runavíkar kommuna Kunningarstovuna í Runavík og Visit Runavík varð sett á stovn við tí høvuðsendamáli at menna og birta upp undir ferðavinnu sum vinnu, skapa mentanarligar upplivingar í økinum og veita góða tænastu.
Visit Runavík hevur nú fimm mánaðir á baki og hava tey, hesar seinastu mánaðirnar, gjørt seg út til summarið, sum av álvara kann sigast at vera komið. Í mai fluttu tey inn í nýggj høli á Heiðavegi 13, har sum Tryggingarfelagið húsaðist. Í hesum sambandi verður bjóðað til almenna móttøku frá kl. 15.00 – 17.00 fríggjadagin 8. juni, har høvi verður at síggja snotiligu hølini og heilsa uppá okkum. Sjálvsagt verður eisini okkurt leskiligt til góman.
Í Visit Runavík vóna tey, at fleiri fólk leggja leiðina framvið.


text:
Hetta er fyrsta útgávan av trimum í útgávurøðini "Samfelagið", sum er ætla at brúka í nýggju lærugreinini samfelagsfrøði í 7., 8. og 9. flokki.
Samfelagið og eg er býtt í 10 partar. Bókin viðger Húskið, Skúlan, Næmingafólkaræði, Vinalag, Rættindi og skyldur hjá børnum, Frítíð, Fólkaræði, Kommunur, Samavgerarrætt og Miðlar.
Hvør partur byrjar við eini mynd og einum inngangi, sum benda á, hvat parturin snýr seg um. Til allar partarnar eru arbeiðsuppgávur. Fyrstu uppgávurnar hava heitið: Finn svar í tekstinum. Sum uppgávuslagið sigur, so finnur tú svarið í tekstinum, tú hevur lisið.
Næstu uppgávurnar hava heitið: Hugsa sjálv/ur. Hesar uppgávurnar krevja annað enn bara at lesa tekstin., og tú noyðist tískil at brúka aðrar keldur enn lærubókina at finna svarið. Tú noyðist at hugsa sjálv/ur, leggja til rættis, samstarva, kjakast, gera samrøður og meta um.
Hvør partur endar við einum samandrátti, ið tekur samanum høvuðshugsanina í tí, tú hevur lisið.
Á snar.fo eru undirvísingargongdir, sum taka støði í bókini og talgild læraravegleiðing.


text:
Heimskendir dómarar til Stella Polaris20-01-2014
Dómsnevndin til nýggju tónleikakappingina Stella Polaris, sum verður hildin í døgunum 28. februar og 1. mars í Norðurlandahúsinum, er nú mannað
Trupulleikar við Java16-01-2014
Um tú ikki fært logga á netbankan, kann orsøkin vera, at tú skalt dagføra Java.
Eik stuðlar Bjørk Herup Olsen14-01-2014
Evnaríki rennarin Bjørk Herup Olsen hevur skrivað undir høvuðsstuðulsavtalu við Eik fyri árini 2014 og 2015
Stella Polaris góða undirtøku14-01-2014
Nú tilmeldingarfreistin er farin, hava heili 26 ungir føroyskir klassiskir tónleikarar teknað seg til kappingina
Leyst starv í Eik19-12-2013
Kreativur netmiðlaumsitari til Marknaðardeildina í Eik


text:
Á myndini sæst frá vinstru: Jákup Magnussen ráðgevi frá Nomatek, Erik Davidsen, umsjónarleiðari og Aimé Jacobsen, borgarstjóri í Sørvágs kommunu og Elsba Danielsen frá Heilsufrøðiligu starvsstovuni.
Sørvágs kommuna hevur fingið løggilding til eina vatnveiting
Dan Klein --- 16.04.2018 - 09:25
Løggildingin er veitt til vatnverkið í Sørvági.
Hetta inniber, at mannagongdir viðvíkjandi framleiðsluhátti, útbreiðslu og arbeiðshátti eru góðkendar av Heilsufrøðiligu starvsstovuni.
Við hesum mannagongdum fer tað, sum frá líður at hava við sær, økta trygd fyri drekkivatninum til borgararnar.


text:
Hvør skapti gott veður?
Bara rólig, ætlanin er ikki at byrja eina religiøsa debatt. Men hví hava tey, sum dáma sól, fingið einarætt uppá at kalla akkurát sítt yndisveður fyri gott veður?
Orsøkin er nokk søgulig. Bøndurnir og onnur høvdu lættari uttanduraarbeiði, tá tað var sól, enn tá regnaði. Tað var lættari at koyra í hestavogni, tá moldin ikki var vát, og segl á skipi var lættari at manirera við, tá tey ikki vórðu tyngd niður av regnvatni.
Men í dag? Man sveittar sum svakur uttan yvirhøvur at flyta seg. Hóast myrkaleggingargardinur halda tað mesta av ljósinum úti, so lova tær kortini varmanum inn. Ísterningar hevur man gloymt at gera, og nú man tørvar teir, hevur man onga orku at flyta seg í hitanum. At drekka vatn hjálpir lítið, tí bæði áirnar og rørini eru heit; “kalt” vatn úr krananum er lunkað.
Ígjøgnum dagin skal man so “døja” við ljóð frá plenuklipparum, hvin frá trampolinum, ýl frá børnum við diagnosum, og við at fólk vísa sína kleimutu húð fram. Her í Føroyum eru vit lukkutíð skánað frá 50+ ára gomlum í berum yvirbelti til handils, men vit hava sanniliga okkara part av fólki, sum fer úr bæði sokkum og skóm, so skjótt termostaturin kemur upp um 10°C.
Tá so hitin slakar nakað av, so tað er útifarandi eftir nátturðatíð, ja, so er ein uppaftur størri plága klár. Insektini. Allan veturin hava tey verðini burtur, men nú eru tey aftur. With a vengeance. Mýggjabitarnir leggja beint eftir blóðinum, flugurnar irritera sum um tær fingu pengar fyri tað, og býr man í høvuðsstaðnum, meldar Nemesis fyri Tórsvøll seg í formi av feitum vespum við vampyrismu.
Dag út og dag inn ígjøgnum summarið roynir man so at forskansa seg sum best – burtur frá sólini í einum myrkum horni. Men tá leggja kollegar og familja á teg. Tey eru farin í shorts og vísa bleikar ølvembur, sum reflektera sólstrálurnar so man verður blendaður. Nú skulu vit ÚT. Antin í mýrulendi at verða álopin av blóðtystum kyktum, ella bara ganga ein túr. Tí tað má man bara, tá tað er sól. Hóast drepandi varmin tekur alt sum eitur energi ella orku frá einum, so hevur onkur funnið uppá, at júst tað veðrið er tað besta bæði at renna og ganga í.
So út at sveitta sum besettur, uttan at ganga ella renna fram ímóti einum máli. Men man er noyddur at ganga frameftir, tí vendir man við, glíður man helst í sveittanum, sum er likin av einum. Aftaná liggur man har og biður og bønar um regn, tí so hevur man eina undanførslu fyri at vera innandura, áðrenn næsta herðindið um at muga út og taka onkran við stingur seg uppá húsfólkið. Men hægra valdið er náðileyst, líka fram til Stóri Pallur skal setast upp.
Løgið nokk, so verður summarið tikið fram sum besta tíðin at ferðast uttanlanda í. Og mest populéru ferðamálini? Ja, tað eru støð har tað er nógv heitari, fólk ganga uppaftur naknari og sveitta meira, insektini eru 5 ferðir størri og tey einastu menniskjuni man møtir, eru øðrum turistum. Harragud ikki, um summarið er so gott, hví so ikki vera her tá og heldur ferðast, tá tað er vetur?
Dámar man kava, ja, so sleppur man ikki at kalla hann fyri gott veður. Tað verður rættað eygablikkiliga. Hesin hvíti, vakri, klári kavin, sum man frívilliga vil út í, hann verður róptur ringt veður. Tað er heilt í lagi, alment accepterað, at fáa eina vetrardepressión, men vei tær, um tú ikki vilt undan fjaðrunum, tá tað er sólskin.
Og tó. Ein útvegur er. Hoyfepur! Reaktiónin uppá pollen, ið ger, at tíni eygu eru reyð, tað rennur í nøsini og høvdið er tungt, kann kanska vera bjargingin. Við at siga at tú hevur hoyfepur, sleppur tú helst at fáa pannukøkutjansin í staðin fyri at skula út at hoyggja. Hóast tú kanska ikki ert disponeraður fyri hoyfepuri, ber til at látast sum um. Trupulleikin er bara, um tit eru fleiri, tí so má kapping til, um hvør er mest ússaligur.
Hondina á hjartað: Vit sum búsettu okkum á hesum oyggjunum gjørdu tað ongantíð fyri sóltímarnar her. Hví skal so nógv orka brúkast uppá at láta sum um?
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Jarn (Fe) er heitið á tí 26. frumevninum í tí skeiðbundnu skipanini. Jarn er eitt metal. Tey fyrstu tekinini um nýtslu av jarni eru frá umleið ár 4000 f.Kr. hjá sumerum og egyptum. Jarn verður útvunnið úr málmi. Jarn er tað metal, sum mest verður nýtt. Jarn er nógv nýtt, eit nú til lutir í bilmotorum og til sigulmagn. Jarnpetti detta niður á jørðina sum loftsteinar úr rúmdini. Men jarnið, vit nýta, fáa vit úr jarnmálmi, sum verður høgdur í fjøllunum. Mannakroppurin krevur jarn í teimum reyðu blóðkroppunum, so at góður kostur er til dømis grønmeti ella livur, sum jarn er í. Hittitarnir í Turkalandi gjørdu jarn longu 1500 f.Kr. Tað var inngangurin til jarnøldina. Jarn verður brætt úr jarnmálmi í ovurstórum háovnum. Onnur metal kunnu verða blandað upp í stálið at fáa fram ávísar eginleikar. Stál verður gjørt úr jarni, sum er av vanligastu frúmevnum á jørðini, og kolevni (karboni), ið fæst burtur úr koli. Stál verður brúkt til mangt og hvat, til ovurstór tangaskip og brýr, elalítlar skrúvur og møtrikkar. Í øllum heiminum verða gjørd um 680 mió tons av stáli um árið.
Jarn og stál, sum er úti, rustar. Serliga herviligt er tað, kemur sjógvur ella saltvatn at. Rustur er reyðbrún sambinding millum jarn og súrevni. Rustur fær jarn at vikna, so tað at enda verður dust.


text:
Videre til indhold
- Týðarin eigur upphavsrættin til Føroysku King James Bíbliuna; týðarin, t.e. Sjúrður Højgaard.
- Týðarin gevur ikki loyvi til at broyta tekstin nakaðsumhelst, hvørki orð ella teknseting; eiheldur at gera orðini, sum eru í skráskrift, bein.
- Fólk skal altíð uppgeva hvør útgáva av FKJ ið verður endurgivin.
- Teksturin, ið verður endurgivin, skal altíð vera tann seinasta útgávan av FKJ.
- Um nakar vil prenta og útgeva allan tekstin, er neyðugt at spyrja týðaran um loyvi.
- Fólk kann frítt endurgeva tekstin, heilt upp til allan tekstin í síni heild, tó við áðurnevndu fyritreytum og aldeilis uttan samsýning til týðarans.
- Guð eigur Føroysku King James. Hon verður at latast óbroytt niður til minsta stavkrók (hvat á føroyskum er eitt komma) hetta til Jesus Christus kemur aftur í ský.


text:
Orð og lag: John Watson
Týtt: Arvid Hansen
1. Lívsins vatn tú fylli, Gud, sál mína við.
Lat tín Halga Anda standa mær við lið.
Alt, sum tyngir hjartað og sum nívir meg,
leggi eg í tínar hendur, hvíld fái eg.
Niðurlag: Faðir, Faðir, Faðir!
Sonur, Sonur, Sonur!
Andi, Andi, Andi!
2. Lat tín Halga Anda leiða meg hvørt stig,
geva mær av fylling tíni, troyst og frið.
Tak burt iva, ótta, sorg og sjálvræði mítt.
Kærleik tín lat merkja meg, lat alt vera títt.
3. Jesusi gev lív títt, hann frelsa teg skal,
hann ígjøgnum alt teg leiðir trygt og væl.
Sæla vón og vissu tú um Himmalin fært,
ævig verður gleðin, tá tú Jesus sært.


text:
Dánjal Jákup Meinertsson aftur formaður í Antares
Á aðalfundinum í Áhugafelagnum Antares síðsta fríggjadag, boðaði Andreas Poulsen frá, at hann ikki heldur fram sum formaður. Á nevndarfundi eftir aðalfundin skipaði nevndin seg við við Dánjal Jákupi Meinertsson sum formanni. Hann hevur røkt henda sessin áður. Niðanfyri er frágreiðing frá fundinum, sum Martin Sonny Frederiksen, skrivari, hevur sent okkum:
Aðalfundurin 2018 varð hildin í Turkihúsinum í Fuglafjørði 19/1. Byrjað varð við morgunmati. Møtttir vóru 18 mans.
Fundurin varð settur áleið kl. 10.45 Martin varð valdur til fundarstjóra.
Fundurin var ikki lógliga lýstur. Hann skal vera fráboðaður í seinasta lagi 14 dagar frammanundan.
Atkvøtt varð um frávik frá hesum, og varð hetta samtykt.
Orðið varð givið til DJ, sum greidddi frá tí, ið er farið fram seinasta árið.
Fundarfrágreiðing, sum Andrias hevði skrivað, varð víst á stórskíggja. Nevnt varð um nýggu eftirlønarnýskipanar lógina. Tosað varð um HT og AM gjald. Har hendir snøgt sagt onki. DJ hevur tosað við Egil á Bø, stjóra, um hettar. Ikki kann sigast, at hann hevði nógv at siga frá.
Petur Mohr hevur fingist við norðurlendskar sáttmálar. Petur skrivað til fleiri málaráð, men har var ikki nógv hjálp at heinta. Roynt verður nú at fara ígjøgnum fólkatingslimirnar.
Nevnt varð um, at oljuvinnan er í ferð við at koma í gongd aftur. Serliga í Norra. Oljuprísurin fer at nærkast 70 USD.
Nógvir pengar eru brúktir í 2017. Nakað er brúkt uppá sakarmál, men vit skula vænta fleiri rokningar í 2018.
Tosað varð um lønir í DIS, har ein Nnvigatørur hevur skrivað eina grein, har hann hevur víst sín lønarlista. Sera áhugavert at lesa.
Tosað varð nógv um heilsutrygd. Onkur hevur roynt at spurt um hetta nú í 3 ár, tó uttan at fáa nakað ítøkiligt svar.
Tosað varð um skattadiskrimitering. Eitt nú at skattur verður fluttur til Føroya, men Norra kann ikki fáa pengarnar aftur. Tað sama millum eitt nú Svøríki og Norra. Normenn hava so ikki nakað ímóti, at skattur ferð til Føroya, tá íð arbeitt verður uttanfyri norskan sokkul.
Normenn halda enn fast uppá at brúka føroyngar. Nakað tað sama er galdandi fyri eitt nú MSS. Tað er eitt gott tekin, at vit eru væl dámdir.
Petur Mohr nevndi nakað um skattanýskipan. Kári Petersen, sum er formaður í skattanevndini hjá Fíggjarmálaráðnum, førdi alment fram, at vit gjalda ikki skatt. Eitt kunninngarskriv varð sent út.
Tosað var um afturbering til kommunur fyri tey, sum eru yvir 67. Ymiskt er, hvussu nógv tær ymsu kommunurnar fáa. Stórur munur er t.d. millum eitt nú Vestmanna og Sunda kommunu.
So var stuttur steðgur, áðrenn roknskapurin varð lagdur fram. Petur Mohr fór ígjøgnum roknskapin. Felagið hevur beint omanfyri 700.000 kr. á kontu. Tíverri hava vit gott 110.000 krónur útistandandi í limagjaldi.
Petur Mohr tosaði so nakað um barsil hjá teimum, sum sigla hjá donskum reiðaríum. Og hvat man kann fáa í FO, um man arbeiður heima. Petur nevndi, at um man arbeiðir í FO, so skal man ikki gjalda til ALS, um so er, at man er í donskum A-kassa. Her skal man so gera vart við seg, so flytir ALS pengarnar aftur. Kann mótroknast fyri pensión í DK contra FO. Petur tosaði um, at broyting er gjørd í kunngerðini um undantøku at gjalda til eftirløn. Broyting er gjørd í nov. 2016.
Martin nevndi, at Jens Nordentoft kemur til FO at hava kunnandi fundir seinni í ár. Vit hoyra nærri um hetta til tað tíð.
Roknskapurin varð einmølt samtyktur. Full undirtøka var um at halda fram við 300 kr. í limagjaldi.
Tosað varð um at arbeiða heima.
Atkvøtt varð fyri, at nevndin helt fram í verandi líki. Tó hevur Andrias boðað frá, at hann ikki heldur fram sum formaður.
Valdir vórðu 2 tiltakslimir. Sørin Poulsen og Poul Jákup Thomsen bjóðaðu seg fram.
Ongin innkomin mál.
Nevnt varð um at fáa reiðaríini at gjalda fyri vacciniatiónir.
Ymiskt. Tosað varð um alt møguligt. Samskifti við myndugleikar og politisku skipanina. Kanna nærri, hví myndugleikar ikki svara okkum.
Fundurin lokin 12.40. Nevndin takkar fyri góðan fundarsið.
Kallað varð síðani inn til nevndarfund 12.45 Nevndin skipaði seg soleiðis. Formaður: Dánjal Jákup Meinertsson, næstformaður: Andreas Poulsen/Petur Mohr, skrivari: Martin Sonny Frederiksen, kassameistari: Petur Mohr, nevndarlimur Andreas Poulsen/Petur Mohr. Tiltakslimir: Søren Poulsen og Poul Jákup Thomsen. Fundurin lokin kl. 13.05.
Meira kunning verður send út í apríl.


text:
Prísur
Fyri hvønn persón, tá ið tvey vaksin ferðast saman úr kr. 7.415,-
Íroknað pakkanum
GG! Prísurin avhongur alt av nær ferðast verður. Um ferðast verður í háárstíð ella um lítið pláss er umborð á Atlantic kann prísurin verða nakað hægri.
Hotellið
Alegria Mar Mediterrania er eitt nýmótans fýra+ stjørna hotell. Hotellið er í einum róligum umhvørvi, og er sera væl egnað til vaksin, og um ynski er um eina avslappandi feriu. Hotellið er beint við strondina, og hevur egnan "beachclub", við barr og sólstólum. Spa, fitness rúm, útleigan av súkklum er møguligt.


text:
Tómar tunnur
politikkur02-05-2018 - 23:19 - Jóanis Nielsen
Seinastu dagar hevur rættuligur ruðulleiki verið á sigling til útoyggjar okkara.Einasta skip ið ikki er sett í aðra sigling er Ritan.
Sildberin er fluttur til Nólsoyar, Sam er tikin frá Kalsoynni, Súlan er álitið um Skúvoyarfjørð, og soleiðis flytir SSL runt við brikkunum, tí at teir mangla ein avgerandi brikk í spælinum, eitt avloysaraskip.
Alt er avleiðing av at samgongan við Hendrik Old á odda, feiðaði nýggju Nólsoyarferjuna av borðinum fyri tveimum árum síðani. Varð hildið á við hesi verkætlan, hevði nýggj ferja røkt Nólsoynna í dag, meðan Ternan hevði verið tøk til at loyst av, tá á stóð.
Reint visiónsloysi er trupulleikin.
Sjálvur varð eg ein av teimum sum brann einamest fyri nýggjari Nólsoyarferju, og varð eisini ein av teim sum samtyktu at byggja hana fyri 4 árum síðani.
Somuleiðis varð eg við at fáa skúvoyingum nýggja Sildberan, sum higartil hevur verið skúvoyingum góður.
Tí sker tað meg í hjartað at síggja og hoyra um trupulleikarnar, sum hesin kleyvarskapur frá okkara fólkavaldu hevur við sær í dag.
Hvar eru nú teir fólkavaldu fyri Sandoyarøkið, sum skuldu staðið last og brast skúvoyingum við lið, og kempa fyri at SSL ikki sleppur at ræna skipið undan teimum?
Hvar eru nú teir sum skuldu verða garantarnir fyri at Skúvoyggin skal kunna byggja sær upp eitt bein afturat við at fáa fleiri ferðafólk í oynna? Vænta teir at nógv ferðavinna verður í Skúvoynni við Súluni, sum hálvsokkin kann føra 12 ferðafólk?
Nei, ikki er Sandoyarøkið tikið uppá tungu á Tingi síðani undanfarna samgonga misti valdið.
Jú, forrestin, tunnil til Dals skuldi byrja beinanvegin, men hvat? Nei, gott er, hatta er bara Sandoyarøkið, ikki so farligt, tey eru tolin.
Heldur ikki kláraði Oldurin at halda lyftið hann gav sandoyingum í kjaki í sjónvarpinum, um at fáa tvey skip at sigla um Skopunarfjørð í summar.
Niðurstøðan má nokk bara verða, at hesir roddarnir eru tað bera snikk snakk. Onki aftanfyri orðini, tóm lyfti. Tómar tunnur.
Brandur Sandoy, Sandur


text:
Orð: Eliza Edmunds Hewitt (1. og 2. ørindi og niðurlagið) og Jóhan við Neyst (3. ørindi)
Lag: William James Kirkpatrick
Týtt: Jóhan við Neyst (1. og 2. ørindi og niðurlagið)
Upprunaheiti: Oh for a heart whiter than snow
1. Hvítari ger meg enn hvítasta snjó,
synd mína tváa kann eina títt blóð.
Reinsa burt sjálvgóðsku, hugmóð og stríð
í tínum blóði, mín sál hon er frí.
Niðurlag: Hvítan meg ger, hvítari enn snjó,
lær tú meg at boða tey tíðindi góð,
at blóð títt enn er ein frelsandi flóð.
Hvítari ger meg enn hvítasta snjó.
2. Hvítari ger meg enn hvítasta snjó,
lær meg at fylgja tær á tíni slóð.
Hvílu mær gev nú við trúgv bert á teg,
tá fari eg hagar, tú sendir meg.
3. Hvítari ger meg enn hvítasta snjó,
reinsa mítt sinni í náðinnar flóð.
Um myrku skýggini leggjast meg á,
í tínum blóði er megi at fá.
Orð og lag: Theofil Engström
Týtt: Jóhan við Neyst
Upprunaheiti: Vackraste stjärnan
1. Søkkur enn myrkrið um heimin,
skuggarnir leingjast so hvørt,
skínandi ljós verður ferðin,
lyftini lýsa so bjørt.
Niðurlag: Túsundtals lyftisljós ferð míni á
lýsa so bjørt og skær.
Fagrasta stjørnan mær greitt boðar frá:
Jesusar koma er nær!
2. Stundum meg byrðarnar tyngja,
leiðin gerst skýmlig og hál,
men tá kann glaður eg syngja,
lívgast og fegnast mín sál.
3. Hvat ger tað tá, um eg eri
fremmandur í hesi verð,
brátt eg hjá Jesusi verði,
lyftið um heimlandið ber.
4. Vónin er lívsæl at eiga,
at hann skal koma ein dag.
Hugsa, í dag eg kann siga:
Hann er mín brúðgómur, ja!
Orð og lag: Eugene Monroe Bartlett
Týtt: Jóhan við Neyst
Upprunaheiti: Just a little while
1. Skjótt er lívsins skeið her runnið,
foldarferðin enda skal,
og vit flyta heim til Himmals,
møta vinum, verða sæl.
Perluportrið opið stendur,
og tey frelstu ganga inn.
Fagnardagur hetta verður,
dýrdin fyllir Himmalin.
Niðurlag: Bert ein stokkut stund á foldum,
bert eitt bil at bíða enn.
Bert ein stokkut tíð at virka,
bert eitt møðsamt stig í senn.
Bert ein stokkut tíð við royndum,
so vit flyta til hin stað,
sum við jaspismúrum glitrar,
har Guds dýrd skal gylla dag.
2. Skjótt hin ljósins morgun birtist,
boðar nýggjum degi frá.
Harrin øllum sínum býður
heim at búgva sær íhjá.
Sigurssongur ævigt stígur
frelstum frá og einglum við.
Horvin er øll trongd og pína,
gleðin er óendalig.
3. Skjótt vit møta vinum aftur,
knýta aftur slitin bond,
eingin skilnaður er longur
á tí ljósu, gyltu strond.
Heima vera vit um ævir,
Lambið allan heiður fær.
Áh, ein sælur, ljósur morgun,
tá vit finnast skulu har.
Orð: Carlton C. Buck
Lag: John Willard Peterson
Týtt: Jóhan við Neyst
Upprunaheiti: I believe in miracles
1. Guds handaverk so alsýnt er,
hans dýrd av øllum ber.
Mong skoða her í ærufrykt
tey undurverk, hann ger.
Niðurlag: Undurverk, tey henda enn
ígjøgnum Golgata,
har mong ein sál er endurloyst
úr bondum syndanna.
Ígjøgnum harða flagið upp
sær liljan trýsti veg.
Undurverk, tey henda enn
áh, Gud, við trúgv á teg!
2. Eg ivist ei um stórverk Guds,
sum vit her kunnu sjá.
Hans undurverk, tey leiða meg
heilt út á Golgata.
3. Guds kærleika og megi hans
eg skoði her um blítt.
Av náði henda undurverk,
sum fylla hjarta mítt.
Orð: John H. Yates
Lag: Lewis E. Jones
Týtt: Jóhan við Neyst
Upprunaheiti: The old book stands
1. Úr Guds orði skyggir fram ljós sum stjørna bjørt
yvir lívsins myrka hav,
vísir leiðina gjøgnum storm og skýggj so svørt,
til ta havn, Gud okkum gav.
Niðurlag: Tað stendur fast,
Guds orð, so hvast,
klettafast er, um alt annað brast.
Bróta bylgjur hátt,
harðnar stormur brátt,
orðið, tað stendur fast.
2. Í Guds bók hvørt lyfti er meira vert enn gull,
enn hvør djúphavsperla bjørt.
Opinberað har er Guds frelsuætlan full,
tað, sum Jesus hevur gjørt.
3. Í tí dýru bók er hin gamla søga søgd
um Guds stóra kærleika,
greitt frá landinum, har øll eru glað og nøgd –
har í Zions dýrdleika.
4. Latið okkum tí akta Harrans orð so væl,
fylgja trúgv tess ráðum her.
Tá alt stríð er av, Kristi brúður, loyst og sæl,
inn um perluportrið fer.
Orð og lag: Ókend/ur
Týtt: Jóhan við Neyst
Upprunaheiti: What a mighty God we serve
Áh, hvør ein Veldisgud,
áh, hvør ein Veldisgud.
Einglar honum prísa,
heiður honum vísa.
Áh, hvør ein Veldisgud.
Orð: Clara T. Williams
Lag: Ralph E. Hudson
Týtt: Jóhan við Neyst
Upprunaheiti: Satisfied
1. Alsamt longdist mær at fáa
sløktan sálartosta mín,
okkurt, sum meg kundi fylla,
veita troyst og ugga sín.
Niðurlag: Halleluja, eg fann Jesus,
aldri aftur tysti eg.
Hann mín longsil hevur stillað,
dýra blóð hans frelsti meg.
2. Heimsins gleði royndist stokkut,
veitti ongan sannan frið.
Stútt mær longdist eftir onkrum
til at sløkkja tostan við.
3. Tó eg troytti heimsins leiðir,
helt, tær kundu stilla meg,
sárt av mínum egnu føllum
tíðum vónbrot kendi eg.
4. Lívsins kelda ævigt vellir,
lívsins breyð meg mettar her.
Ævigt ríkidømi bíðar
uppi har, sum Jesus er.
Orð: Matthias Claudius
Lag: Johann Abraham Peter Schulz
Týtt: Jóhan við Neyst
Upprunaheiti: Der mond ist aufgegangen
1. Nú mánin aftur lýsir,
og gylta stjørnan vísir
seg aftur klár og blíð.
Á fjalli friður kemur,
og hvíti mjørkin nemur
við grøna ong og bratta líð.
2. Eg skoði mánans boga,
sum hálvan síggi loga,
men heilur tó hann er.
Á sama hátt Guds gáva,
men oftani vit snáva
og gávu Guds hálvt skoða her.
3. Gud Faðir, stjørnan bjarta,
nú gleðist alt mítt hjarta
í tínum sannleika.
Og meðan lív mítt rennur,
og logi mín enn brennur,
gev mær eitt barnasinni tá.
4. Tá kalda náttin kemur
og við mítt eyga nemur,
Gud, gev mær tá tín frið
og vís mær tína náði,
so tína troyst eg fái;
gev øllum mínum hana við.
Orð: William Petersen
Lag: Ókend/ur
Týtt úr donskum: Jóhan við Neyst
Upprunaheiti: Jeg er så glad
1. Sál mín er glað, av sonnum so glað,
tí nú mítt heim er hitt himmalska stað.
Bert lítla stund her,
so heimá tað ber
til Jesus, mín vin! Halleluja!
2. Tyngja enn neyð og trongdir og sorg,
Jesus meg leiðir, hann er nú mín borg,
og lúðurin hátt
skal kalla meg brátt
til Jesus, mín vin! Halleluja!
3. Áh, hvør ein stund, tá borin eg skal
verða av einglum í himmalsins sal;
tá vard er mín sál
og komin á mál,
til Jesus, mín vin! Halleluja!
Orð og lag: Theofil Engström
Týtt: Jóhan við Neyst
Upprunaheiti: Du fallna stjärna
1. Nú hvørja ferð, eg síggi stjørnu falla,
sum ikki longur lýsir himli á,
eg hugsi um ta fjøld, ið syndin kallar,
sum fjakkar vónleys fyri vind og vág.
Niðurlag: Áh, falna stjørna á fjarum stað,
áh, vend nú aftur, kom heim í dag.
Teg Jesus elskar og kallar nú,
áh, falna stjørna, lýs aftur tú.
2. So mong ein sál er her á mínum leiðum,
sum einaferð var eldhugað og glað,
nú er hon stødd á heimsins myrku heiðum,
sum fallin stjørna langt frá faðirs stað.
3. Men hoyr, mín vinur, falna stjørna, kæra,
ein leið er aftur heim til Frelsaran.
Um tú í Jesu opna favn vilt fara,
tú aftur hvíld og gleði finna kann.
4. Sig, skalt tú einaferð í Himli vera,
har aldri nøkur stjørna falla kann?
Sig, skalt tú gylta sigurskrúnu bera
og allar ævir skoða Frelsaran?


text:
Tað er nokk so stuttligt við heimagjørdum leikum, bamsum og øðrum til børnini. Eg eri hvussu er viðhaldsfólk av kreativum “ger tað sjálv” verkætlaðum, og haldi tað verða so spennandi at skapa.
Nú er eitt sindur síðani eg gjørdi hesa fittu kaninina. Eg eri bestemt ikki nøkur heklidrotning, (ja, tað er aftur trupulleikin við at lesa uppskriftir, sum heldur mær aftur). Men hesa vildi eg gera! So eg fekk eina vinkonu, at fortelja mær hvat alt meintist við og hugdi so hvussu eg gjørdi ymsu maskurnar á youtube. (leita eftir “crochet”, so kemur nógv fram).
Eg fann uppskriftina uppá Edith Kanin HER.
Nú haldi eg faktiskt at hendan kaninin var rættiliga løtt at gera, so skjótt eg fekk gongd á. Eg gjørdi fyrst tvær smáar (sum uppskriftin sigur), síðani gjørdi eg eina sum var tvær ferðir so stór (hendan á myndini). Eg tvífaldaði bara uppskriftina, og tað gekk bara heilt væl.
Uppskriftin er góð, men eg haldi at høvdið fær ein undarligan form, um man fylgir hasari uppskriftini. Tað blívur so ræðuliga stórt. So tá eg heklaði høvdið og kom til hetta stykkið í uppskriftini: “Omg 9 – 18: 1 fm i hver m“, valdi eg at gera einar tríggjar-fimm umgangir ístaðin fyri nýggju. Hetta havi eg gjørt við stóru kaninina, og haldi at høvdið hóskar seg væl til restina. Kanska eg kundi havt gjørt beinini eitt sindur stytri, men eg haldi at eg lati hana hana hava hasi lekkru model beinini í frið, og leggi mína øvund burtur, haha..
Niðurdeilin til kaninina heklaði eg eftir hugflogi, so hon ikki skuldi verið so køld.
Nú haldi eg at hon gleðir seg, at fáa selskap í songini.
M&K


text:
Gabardinufrakkar á plenuni
Í fleiri ár vóru tað í skúlanum í Klaksvík árgangir, har ongi, ella bara nøkur fá børn høvdu bæði foreldrini úr Klaksvík. Klaksvíkin var ein innflytarabygd burturav, men flestu tilflytararnir mundu kenna seg hampiliga væl í Klaksvík, tí fleiri av teimmum blivu klaksvíksingar við stórum K, hóast tey neyvan gloymdu sín uppruna. Føroyingurin hevur altíð ferðast hagar, tað bar til at liva.
Hóast pápi mín var fuglfirðingur við stóra F, so var hann eisini klaksvíksingur við líka so stórum K. Hann livdi jú størsta partin av æviskeiði sínum í Klaksvík, og sum føroyingar tá, so visti hann, at ein átti at vera takksamur fyri at liva í einari bygd, har arbeiði var til flestu hendur, og har tað bar til at syrgja fyri sær og sínum. Og soleiðis vóru mangir ”ektaðir” klaksvíksingar, og mangar ”býarmyndir” als ikki úr Klaksvík, men sum høvdu gjørt Klaksvíkina til sína bygd og sín bý.
Hvussu nógv av fótbólti, ið pápi mín hevði við sær úr Fuglafirði í 1920’unum, veit eg ikki, men hann bleiv í øllum førum KÍ’ari burturav. Spældi KÍ á heimavølli, so var hann har. Og mannligu áskoðararnir tá høvdu eisini sín fótbóltsbúna! Teir flestu høvdu kepp á høvdinum, nakrir høvdu hatt. Allir vóru í blankt pussaðum svartaskóm, myrkum klædningi, slipsi OG gráligum ella brúnligum gabardinufrakka. Teir sóu næstan eins út allir samlir. Og soleiðis var støðan, inntil hitt – eftir klimanum – meira skilagóða plaggið, úlpan, helt sína innrás.
Tað var ikki lætt at vera barn tá, tí sum longu nevnt, á plenuni sóu allir menninir eins út. Og skuldi tú plága pápa tín eftir einum 25-oyra til ein ís frá Hans, so var ikki lætt at vita, hvat gabardinuvel tú skuldi hiva í. Tí sæð úr neðra frá einum fýra, fimm ella seks ára gomlum, so sóu teir enn meira eins út: blankir skógvar, myrkar buksur (nýpressaðar!) og so gabardinuvelið, ið tyktist røkka heilt til himmals.
Eg minnist einaferð, eg ætlaði mær ein ís, at eg gekk aftanfyri menninar og studeraði gabardinuvelini. Menninir sparkaðu og gyppaðu líka so nógv, sum mennirnir á plenuni, og veipaðu við ørmunum. Knappliga sá eg ein mann aftanífrá við stórum svørtum hondum, júst sum tjøru- og bikahendurnar hjá pápa mínum, og eg hivaði í gabardinuvelið fyri at gera vart við meg.
Men AK! Eg gjørdi hetta júst sum tað miseydnaðist hjá KÍ at skjóta ein avgerandi bólt í málið hjá TB – og so var tað ikki eingong pápi mín! Men ein, ið bað meg ríða so langt, at eg tori ikki at endurtaka tað her (hann var ikki suðuroyingur kortini).
Eg minnist sjáldan ella aldrin detaljur um fólbólt, men eg minnist, at tað snúði seg um TB, tí eg hevði hoyrt so nógv um sjúkuna TB heimanífrá og um Sanatoriið, og skilti ikki hvat hendan ræðuliga sjúkan hevði við fótbólt at gera? Og hvussu nakar kundi kalla eitt fótbóltslið fyri tuberkulosu (TB)!?
Í staðin fyri at hyggja at tí, sum fór fram á vøllinum, gekk eg runt millum áskoðarnar og hugdi at fólki. Har vóru friðarligir menn, ið gingu amokk á plenuni, og rópaðu og sparkaðu, sum galt tað lívið. Onkur vildi vera við, at hesir mennir ræddust konurnar so illa, og vóru so undir tufluni, at fótbóltsdystirnir vóru einastu høvi, teir høvdu at rasa út.
Tveir áskoðarar minnist eg serliga, og teir vóru Kemmi Klakk, ið altíð hevði sín egna stól við, og sat sum ein tignarlig standmynd framman fyri Dansistovuna. Hann minti meg um Holger Danska í Reyðu Danmarkssøguni. Hin var Haldur Holm, ið var heldur lívligari við sínum herrópi: ”Hisa, husa hejsasa, nu skal HB hadada!!” Ella hvør tað nú var, ið skuldu hava ”hadada” tann dagin.
Nú ”Plenan” hevur fingið navnið Djúpamýra, minnist eg hvussu tað var at standa við eystara málið (tað nærmast KFUM&K), tá dysturin gekk sum harðast frammanfyri málinum. Vøllurin skalv og málstengdurnar ristust - ein væntaði stundum at plenan fór at skrædna og slúka allar spælarnar.
Um eg ikki tímdi allan dystin, og stakk av norðuraftur á Stengurnar, so bar til at fylgja við dystinum kortini, tí var ættin hin rætta, so hoyrdust øll ljóðini av plenuni um alla víkina. Gnístini og hvinini, tá á stóð, gallrópini um tað eydnaðist at fáa mál, og uuuuu’ini, um tað miseydnaðist.
Eg ivist ikki í, at tað eisini vóru kvinnur millum áskoðarnar á plenuni, tá eg var smádrongur. Men onkursvegna, so minnist eg bara menninar í gabardinufrakka, keppi ella hatti og blonkum svartaskóm. Men barnaminnið er jú rættiliga selektivt.
Fyrstu ferð eg minnist kvinnur og fótbólt, var einaferð eg var í Suðri við Hornorkestrinum og KÍ. Vit fóru suður við Dragasundi ella Grunningi, haldi eg meg minnast, og blíðskapurin var óførur har suðuri.
Vit skuldu sjálvandi spæla í hálvleikinum, men undir sjálvum dystinum kom eg at standa millum nakrar eldri kvinnur (helt eg!), sum tóku dystin í djúpasta álvara, og róptu og skríggjaðu, sum eg aldrin hevði hoyrt makan til áður. Eg ræddist og slapp mær burtur, tí teirra munnheld var mær so fremmant og ógvusligt, at eg ivaðist ikki í at tær vóru í øðini, og kundu gera um seg. Men, eg uppdagaði tá avtornaði, at tær vóru so sjelablíðar kortini, og spurdu hvør eg var og hvaðani eg var.
Eg ørminnist eisini um, at tað var mestsum siður at fylgja splælarunum avstað aftur aftaná dystin. Tá var onki fast samband sunnudag, so spælararnir komu og fóru við leigaðum bátum. Um eg ikki fari heilt skeivur, so hevði John Reid hug til at halda ”avskeðstalu” (fráfaringarrøðu) á kaiini ella á brúnni. Um lagi var blivið í so gott, kundu røðurnar eisini blíva í so langar! Men, John Reid hoyrdi bara til KÍ. Og tey fóru stundum eisini á støð, tá leikararnir komu aftur frá avgerandi dystum aðrastaðni, tí onkuntíð frættist ikki um úrslitið, fyrrenn leikararnir komu aftur.
Soleiðis fór mín fótbóltsungdómur!
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.
Sólfinn Hansen
Sólfinn Hansen er føddur í 1978 og starvast á Tekniska Skúla í Klaksvík. Hann er upprunaliga úr Klaksvík, nú búsitandi á Kambsdali. Hann er útbúgvin cand.mag. í føroyskum og søgu og B.S.Sc. í stjórnmálafrøði. Hevur síðani 2003 undirvíst á studentaskúla, HF, handilsskúla, tekniskum skúla og á Fróðskaparsetrinum. Sólfinn er limur í Málráðnum.
Bergur Jacobsen
Bergur Jacobsen er føddur og uppvaksin á Stongunum í Klaksvík. Útbúgvin prestur frá Chichester Theological College, University of Southampton. Hevur verið prestur á Sandi, við donsku Kirkjuna í London, i Ordrup og í Føroysku Kirkjuni í Keypmannahavn. Starvaðist í Útvarpinum í átta ár, og var landstýrismaður fyri Sjálvstýrisflokkin í tvey ár. Bergur hevur ongantíð sæð ein heilan fótbóltsdyst, men spælt í nógvum hornorkestrum. Bergur hevur eisini verið blaðstjóri á Norðlýsinum og á Tingakrossi eitt stutt skifti.


text:
Saudiarabia er størsta landi á Arabianesi. Um 90% av landinum er heit og turr sandoyðimørk; størstu oyðimerkurnar eru Nafudoyðimørk fyri norðan og Rub al Kali fyri sunnan. Veruligar áir eru ongar, men bara áarfør (wadis), sum fyllast við vatni, tá ið regnar, og tað er so sjáldan, at tað kunnu vera ár ímillum. Nógva oljan í Saudiarábia hevur gjørt landið ovurríkt og ógvuliga máttmikið og hevur verið við til at ment ídnaðin og landbúnaðin og lívskorini hjá fólkinum munandi.
Saudiarabia er størsta oljuland í heiminum og vinnur út 25% av allari olju, nýtt verður í heiminum. Næstan 90% av landsins útflutningi er olja. Saudiarabia er eitt av høvuðsslondunum í OPEC (Organization of the Petroleum Exporting Countries - Altjóða oljulandafelagsskapur). OPEC ásetur, hvussu stór oljuútvinningin og oljuútflutningurin skulu vera og verjir áhugamál limalandanna.
Mekka, har Muhammed profetur varð borin í heim, og sum er halgasti býur islams, er vestarlaga í Saudiarabia. Á hvørjum ári gera um ein millión muslimar úr øllum heiminum pílagrímsferð til Mekka og fara í Kabuna í stóru moskuni í býnum. Hetta er mesti halgidómur muslimanna. Allir muslimar eiga at gera pílagrímsferð, hadj, til Mekka í minsta lagi einaferð
Næstan alt Saudiarabia er turr oyðimørk og berligt runnalendi, púra ónýtiligt sum dyrkilendi. Eingin landbúnaður fær verið, uttan at vatn verður veitt. Nýgjørdar vatnveitingarskipanir gera, at saudiarabar nú dyrka melónir, tomatir, hveiti og bygg í oyðimørkini.
Í mong túsund ár hava beduinar, ið eru flakkfólk, farið um oyðimørkina í Saudiarabia eftir vatni og beiti til fenað sín. Summir beduinar halda kamelar, aðrir seyð og geitir. Beduinarnir búgva í tjøldum, ið eru løtt at seta upp, taka niður og flyta við sær. Nú á døgum fækkast beduinarnir í stórum, tí at myndugleikarnir eggja teimum at búseta seg í bygdum og býum.
Í okkara eygum liva mong muslimsk konufólk í Saudiarabia o.ø. arabiskum londum ógvuliga ófræls. Mong ganga í síðum klæðum og við sløri niður fyri eyguni - sonevndar burqa. Í Saudiarabia hava konufólk hvørki loyvi at koyra bil ella at arbeiða saman við mannfólki. Tó hava allar gentur rætt til hægri skúlagongd.
Ímillum Evropa og Arabianes er landøki, sum verður nevnt Miðeystur; her eru londini Ísrael, Libanon, Jordan og Sýria. Tað var her, at nakrar av fyrstu mentanum í heiminum vórðu til, og tað var eisini her, at teir tríggir heimsátrúnaðirnir - jødadómur, kristindómur og islam, kyknaðu. Veðurlagið er turt og heitt, og landslagið berligt, helst fyri eystan; men fram við Miðjarðarhavi er lendið fruktabetri. Í øldir bardust arábar, kristnir krossfarar og turkar um valdið í hesum londum, og tað er ikki meiri enn øld síðan, at grundarlag var lagt undir tey lond, sum nú eru. Kríggj og borgarastríð hava í mong ár merkt hesi lond.
Mangir gamlir muslimskir býir eru átøkir í útsjónd. Mitt í býnum er høvuðsmoskan, ið oftast er størsta hús í býnum. Við hana eru onnur týdningarmikil hús og keypbúðir. Gøturnar, sum eru úr miðbýnum og at býarmúrinum, eru krókutar og smalar og skugga væl fyri sólini og líva fyri vindi og dustroki. Fyri ikki at verða órógvaður og hava heimalívið í friði, mega úthurðarnar ikki vera beint hvør yvir av aðrari í smølum gøtum.
Ein fjallaryggur norðan úr Libanon og suður ígjøgnum Ísrael skilur strandalendið frá oyðimørkunum eystanfyri. Slættlendið undir fjøllunum í Libanon er fruktagóð kornjørð. Fjallatindarnir eru kavataktir næstan alt árið, og higar koma mong ítróttarfólk at aka á skíðum.
Á markinum ímillum Ísrael og Jordan er stórt vatn, ið eitur Deyðahav. Hetta er lægsti staður í heiminum -395 m niðan sjóvar. Deyðahav er saltasta vatn í heiminum, og nógvastaðni standa saltstólpar upp úr vatninum. Eingin fiskur fær verið har; av tí er navnið komið. Runan fram við strondini skal verða ógvuliga góð fyri húðina.
Tríggir heimsátrúnaðir hava djúpar røtur í Miðeystri. Jødadómurin og kristindómurin tóku seg upp her, og islam kom tíðliga higar úr Saudiarabia, ið er tætt við. Jerusalem er tískil halgur býur hjá trimum átrúnaðum. Halga Klettamoska hjá muslimum og halgi Grátimúrurin hjá jødum eru bæði á Tempultorginum.
Hetta landøkið fer inn í Útsynningsasia. Meginparturin av lendinum er turr oyðimørk og berligt fjallalendi. Fyrst í 20. øld var nógv olja funnin við Persaflógva. Nú á døgum er olja høvuðsinntøka hjá mongum londum í hesum øki. Økið hevur eisini djúpar søguligar røtur, tí at tað varð her, at heimsins fyrstu býir vórðu bygdir, og her tók ein av størstu átrúnaðum í heiminum seg upp - islam. Meginparturin av fólkinum í hesum londum eru muslimar, og høvuðsmálið er arabiskt - heilaga mál muslimanna. Mong kríggj og hart stríð hava verið í hesum londum seinastu árini.
Meiri enn 65% av allari olju, vit nú vita um, er í londunum við Persaflógva, og hiðani kemur triðingurin av allari olju, sum heimurin framleiðir um dagin. Hesi lond eru vorðin ovurrík, og ríkidømið hevur havt við sær stórar samfelagsligar broytingar og menning í ídnaðinum. Oljan hevur eisini gjørt, at hesi lond hava fingið stóran altjóða týdning, alstóra ávirkan á heimsbúskapin og politisku viðurskiftini í heiminum.
Í Miðeystri eru nakrir av teimum býum í heiminum, sum vaksa skjótast. Atvoldin er ovurstóra ríkidømi, ið oljuvinnan hevur við sær, og av fólkavøkstrinum, sum stendst av hesi vinnu. Býirnir verða oftast bygdir sum nútímans býir í Vesturheiminum, við høgum íbúðarhúsum og skrivstovuhúsum av glasi, stáli og betongi.
Mong lond í Miðeystri eru rættiliga ung ríki, sett á stovn fyrst í 20. øld, tá ið vesturlendskir valdsharrar býttu tey sínámillum. Hetta marknabýtið, ofta bara teknað á kortið, hevur verið atvold til drúgvt marknastríð, helst ímillum Irak og tey seks grannalondini.
Islam varð til í Miðeystri í 6. øld e. Kr. og er enn størsti átrúnaður her. Muslimar trúgva á ein gud, Allah, og á Muhammed, profet hansara. Muhammed varð føddur í Mekka í tí, sum nú er Saudiarabia. Heilaga bókin hjá muslimum eitur Koranin; í henni stendur læra Allah, soleiðis sum eingilin Gabriel opinberaði hana fyri Muhammedi. Nú á døgum eru fleiri enn ein milliard muslimar um allan heimin.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Riyadh
Vídd: 2.149.690 km2
Fólkatal: 24.735.000
Alment mál: arabiskt
Átrúnaður: islam 100%
Stýrirlag: kongligt einaveldi
Gjaldoyra: saudiskur riyal (SAR)


text:
Viðtøkur fyri Hugaítrótt Føroya
§1
Hugaítrótt Føroya er ein samskipan av sambondum og felagsskapum, sum íðka skipaðan hugaítrótt undir kappingarligum treytum.
Limir í Hugaítrótti Føroya eru Talvsamband Føroya og Føroya Bridgesamband.
§2
Felagið kann taka upp nýggjar limir, sum lúka treytirnar fyri upptøku, ið eru at
– vera landsfevnandi samband ella felagskapur smb. §1, stk. 1
– hava altjóða, evropeiskt ella norðurlendskt samstarv við líkandi feløg
– hava siðvenju og søguligt tilknýti til hugaítrótt.
§3
Felagið hevur heimstað hjá formanni felagsins.
§4
Hugaítrótt Føroya hevur til endamáls at røkja felags áhugamál hjá limafeløgunum.
§5
Limafeløgini hava til uppgávu at skipa fyri og fremja egnar kappingar og at hava eftirlit við egnum kappingum, landsdystum o. t.
§6
Hugaítrótt Føroya verður stýrd av eini nevnd, sum er hægsti myndugleiki felagsins.
Nevndin verður mannað við 5 nevndarlimum. Talvsamband Føroya velur 2 nevndarlimir og Føroya Bridgesamband 2 nevndarlimir. Hesir 4 nevndarlimir velja – við vanligum meiriluta – fimta nevndarlimin, sum samstundis verður formaður fyri Hugaítrótt Føroya.
Nevndarlimirnir eru valdir fyri eitt tvey áraskeið. Hvørt ár standa tveir nevndarlimir fyri vali ein úr hvørjum limafelag. Formaður stendur fyri vali líka ár.
Allir fundir skulu kallast inn við minst 14 daga freist við fundarskrá.
§7
Peningurin, sum verður latin Hugaítrótti Føroya, verður býttur millum limafeløgini eftir einari grundupphædd, umframt eftir limatali í limafeløgunum.
Tó verður játtanin frá Føroya Landsstýri, sambært løgtingsfíggjarlóg, 4 tey fyrstu árini at býta sambært serligari avtalu.
§8
Nevndin ger einsamøll av sína dagsskrá. Nevndin kann taka avgerðir, um í minsta lagi helvtin av nevndarlimunum eru hjástaddir.
Stendur á jøvnum, er formansins atkvøða avgerandi.
Felagið verður umboðað av formanni og viðkomandi nevndarlimi í felag.
Nevndin kann geva umboðsfulltrú.
Uppgáva nevndarinnar er at:
– røkja áhugamál felagsins mótvegis almennum myndugleikum og mótvegis limafeløgunum.
– hava eftirlit við, at limafeløgini halda lógir og viðtøkur felagsins.
– Samtykkja fíggjaræltan og býti av tí fæi, sum felagnum verður tillutað.
– hava dagligu leiðsluna.
§9
Roknskaparárið er álmanakkaárið.
Limafeløgini skulu innan 1. mai leggja fram góðkendan rakstrarroknskap og fíggjarstøðu fyri farna roknskaparskeið í limafelagnum.
§ 10
Nevndin velur tveir grannskoðarar at grannskoða roknskap felagsins. Grannskoðararnir hava altíð atgongd til ófráboðaða grannskoðan.
§ 11
Broytingar í viðtøkum felagsins kunnu fremjast, um í minsta lagi 2/3 av nevndarlimunum atkvøða fyri broytingaruppskotinum, og um tað er sett á dagsskránna frammanundan.
Hugaítrótt Føroya kann ikki verða tikið av uttan fulla semju millum limirnar.
Verður felagið tikið av, verða ognir felagsins at brúka sambært nevndarsamtykt.
Soleiðis samtykt á aðalfundi í Tórshavn hin 17. januar 2005.
Petur Sigurd Rasmussen, formaður
Mortan Rasmussen, skrivari
Bogi Simonsen, nevndarlimur
Andrias Ziska, nevndarlimur
Jógvan Joensen, nevndarlimur


text:
Pálmapílur
Pálmapílur (Salix phylicifolia) er ein runnur av pílafamiljuni, ið kann blíva uml. 4-5 metrar høgur. Greinarnar eru reydligar og uppbendar. Bløðini eru blonk og myrkagrøn á ovara borði, loðin og grágrøn í niðara borði. Pálmapílur er einkyndur, kall- og kvennplantur hvør sær, og eru bæði kall- og kvennreklar gráligir á liti. Pálmapílur blómar í mai ella juni, treytað av vakstrarstaði.
Útbreiðsla: Pálmapílur veksur í vátlendi í Norðurevropa til Vestursibiria og í Norðuramerika. Í Føroyum, Skotlandi og Írlandi er hann sjáldsamur nú, orsakað av seyðabiti.
Pálmapílur í Føroyum: Pálmapílur er størsti pílur, ið veksur í Føroyum, og kann hann gerast okkurt um 2 metrar høgur her. Á mongum upprunaligum vakstrarplássum er hann horvin, bara í Hvalvík veksur hann í stórum tali. Í katólskari tíð brúktu føroyingar greinar av hesum píli til páskagudstænastur, til minnis um pálmagreinarnar, ið lagdar vóru á vegin, tá ið Jesus reið inn í Jerúsalem; harav navnið 'Pálmapílur'.
Ávísingar úteftir[rætta | rætta wikitekst]
- R. Rasmussen: Er pílaslagið pálmi innflutt til Føroya í søguligari tíð?, jenskjeld.info


text:
Seinasta Throne Room og so fráferð
Tíðin flýgur avstað og nú sita vit til seinastu løtuna í stóra salinum her á TeenStreet. Og vit síggja aftur á nakrar fantastiska góðar og hendingaríkar dagar við bæði góðari andaligari og tímiligari føði. Veðrið hevur verið ómetaliga gott hvønn tann einasta dag, og tað er komið sera væl við hjá okkum føroyingum.
Seinasta løtan er altíð nakað serligt. Nú er tíð at siga farvæl. Um eina løtu er TeenStreet 2018 liðugt. Longu nú hava føroyingarnir pakkað kuffertini og stillað tey uttanfyri – klár at seta í bussin. Og fyri mær at vísa seg so síggja kuffertini eitt sindur breiðari út nú enn fyri 6 døgum síðani. Uml. kl 21 fara fyrstu bussarnir við føroyingum til fyrra flogfarið, og ein tíma seinni koyra so hinir. Og so eru bara nakrir fáir føroyingar eftir, sum koyra sjálvir ella fara til Danmarkar við danska bussinum.
Men enn rungar sangurin í høllini, ja ljómar kanska sum ongantíð fyrr á leguni. Og vit njóta hesa seinastu løtuna – og júst nú leiðir Dania okkum í sangi, og hon syngur: “I believe in God the Father…..”
Takk fyri hesuferð – vónandi verður tað eina aðru ferð eisini – og vit gleða okkum longu.
Skrivað: Eyðun á Lakjuni


text:
Sornhúsið reist og innilokað
1. mai 2011
Vit hava í longri tíð havt ætlanir um at byggja eina smáttu, soleiðis at vit kunnu útvega hóskilig høli til skúla og búðstað til lærara. Avgerð bleiv tikin um at byggja smáttuna í gomlu Sornhúsgrundina.
Hósdagin 28 apríl, vóru elementini til Sornhúsið flogin út. Tað er fyritøkan SperrCon, ið hevur smíðað elementini og teir vóru somuleiðis herúti og reistu og innilokaðu húsini.
Arbeiði at flúgva tilfari út gekk av tí besta og beinanvegin varð farið undir at samla elementini.
Arbeiðið hjá Sperrcon var væl fyriskipað og sunndagin, tá teir fóru heimaftur, var Sornhúsið innilokað.
Um húsið ikki stendur liðugt innrættað til skúlabyrjan í august, so vóna vit at fáa tey liðug tá heystið líður.
« Aftur


text:
Sigtór gevst sum hjálparvenjari hjá 07 Vestur
ítróttur22-05-2018 - 22:56 - Jóanis Albert Nielsen
Dysturin í dag móti NSÍ er næst seinasti dysturin hjálparvenjarin hjá okkum Sigtór Asbjørn Petersen er hjálparvenjari hjá besta liðnum hetta kappingarárið.
Sigtór er ein kendur maður tá ið hugsa verður um fótbólt í Vágum. Tá ið vit hyggja eftir Faroesoccer.com so má sigast at Sigtór hevur fingið nógvar dystir í beinini ígjøgnum ár og dag.
Sigtór hevur spælt 22 dystir í bestu deildini, og teir eru allir spældir fyri 07 Vestur, seinast Sigtór spældi í bestu deildini var seinasta kappingarár tá ið hann spældi tveir dystir fyri 07 Vestur. Síðani skulu vit heilt aftur til árini 2011 og 2009 fyri at finna hinar 20 dystirnar Sigtór hevur spælt í bestu deildini.
Hann hevur spælt 129 dystir í 1. deild fyri SÍ, FS Vágar 2004 og 07 Vestur.
Hann hevur spælt 55 dystir í 2. Deild fyri SÍ, FS Vágar 2004, MB og 07 Vestur.
Afturat tí hevur hann spælt 13 dystir í kappingini um Løgmanssteypið fyri SÍ og 07 Vestur.
Tá ið so Trygvi Mortensen ið var venjari hjá besta liðnum hjá okkum í fjør bleiv koyrdur valdi nevndin í felagnum at seta Sigtór at hava ábyrgd av besta liðnum. Tá restaðu 4 dystir í. Sigast má at Sigtór fekk væl burturúr okkara spælarum tá, hann hevðu ábyrgd av liðnum í fýra dystir og tá vunnu vit 3. av teimum. Vunnu 4-3 móti B36, 3-1 á Suðringum og 5-1 á ÍF. Einasta liðið Sigtór tapti móti tá var NSÍ ið vit taka móti í dag. Vit løgdu okkum á odda 1-0, men taptu dystin 2-3.
Sigtór hevur í ár verið hjálparvenjari hjá Paula Poulsen. Sigtór arbeiðir hjá J&K Petersen, hann hevur fingið bjóða aðra ábyrgd enn hvat hann hevur har í dag, tí hevur hann valt at siga hjálparvenjara rolluna frá sær í 07 Vestur.
Tá ið vit spurdu Sigtór hvat er munurin á liðnum í ár í mun til í fjør tá ið hann var venjari sigur hann, at vit hava mist 11 leikarar frá í fjør, av teimum vóru fimm lokalir stamspælarar, nýggjir spælarar skulu inn í hópin fyri teir, og tað tekur tíð at fáa alt at rigga saman við einum nýggjum venjara.
Sigtór afturvísir ikki, at hann kemur at standa á odda fyri 07 Vestur aftur í framtíðini, vit spurdu hann nær hann væntaði at vit sóu hann aftur á síðulinjuni hann svararði, tað er ringt at siga, men man skal aldrin siga aldrin, eg eri ein lokalur maður, so eg verið nokk at síggja so ella so rundan um felagið.
Sigtór hevur spælt nakrar dystir fyri 2. deild í ár, vit spurdu hann um hann fer at halda fram við tí, um tað liggur fyri hjaá mær, so eri eg tøkur at spæla, men sum tað kemur at síggja út til so verður tað ikki nógv tíð til fótbóltin i framtóðini.
Sigtór hevur verið partur av 07 Vestur øll árini uttan 2012 og 2013, tá ið hann var í Danmark í lestrarørindum.


text:
Orð og lag: T. B. Barratt
Týtt: Kajfinn Hammer
1. Himnahválvið skjótt man rivna,
Jesus Kristus sæst í ský,
eins og snarljósið man glógva
sæst Hann einglaskarum í.
Niðurlag: Ber bert boð við hvørt ein høvi,
skunda tær, tí nær Hann er!
Skjótt hvørt skýggj á himli rivnar,
Jesus sjálvur tá er her!
2. Leingi fólk Títt hevur vænta
henda mikla loysnardag,
tá sjálvt deyðans vald skal sindrast,
ævigt horvið deyðans vað.
3. Á, hvør fundur tá tey frelstu
møta Jesusi í ský;
hvíttklødd syngjandi í ævir
Lambsins lovsong frelst og frí.
4. Virka, spreið Hin Glaða Boðskap,
grøð tey sjúku, skunda tær;
vilt tú síggja glatað frelsast
far avstað – tí Hann er nær.
5. Tíðin rennur, løtan nærkast,
tá ið Kongurin er her!
Vaknarrópið dagligt ljóðar,
troyst til tey, Hann elska her.


text:
Aftur í ár er ráðstevnan á skránni, har evnið er “Vinna & Vælferð”. Ráðstevnan verður í Løkshøll fríggjadagin 26. oktober kl. 13.00 – 17.00. Heitið…
Eysturoyartunnilin boðar frá, at nú verður farið undir at fyrireika tunnilsmunnan á Rókini. Borað og sprongt verður teir næstu dagarnar. Í fyrstu siftu verður bert borað inn…
Í sambandi við, at Verkhúsið Stíggjur á Høgabóli er vorðið 25 ár, verður føðingardagurin hátíðarhildin í Verkhúsinum Stíggjur ídag, 9. oktober, frá kl. 15.00 til kl.…
Nú er drekkivatnið á Skála reint aftur, og er tí ikki longur neyðugt at kóka vatnið, áðrenn tað verður drukkið. Runavíkar kommuna
Eftir at RTS hevur gjørt klárt til arbeiðskúrar og onnur virkisgøgn hesar seinastu dagarnar, var klárt at seta broytkjaftin í svørðin í Leitinum seinrapartin ídag.…
Av tí at bakteriur eru funnar í drekkivatninum á Skála, verða fólk biðin um at kóka vatnið til nærri boð verða givin. Runavíkar kommuna